Ministarri Ittisaa Yunaayitid Isteets Siiriyaa Laalchisee

Ministarri Ittisaa, ka Yunaayitid Isteets – Jim Maatis, biyyi isaanii, tarkaanfii waraanaa Siiriyaa irratti fudhachuu akka filannoo ishee keessaa hin haqiin dubbatan. Prezidaantiin Yunaayitid Isteets – Donaald Traamp, “haleellaa keemikaalaa gara-jabinaan Sanbata dabre” Siiriyaa keessatti balaaleffachudhaan, “kun gatii guddaa baasisu qaba” jechuudhaan eega dubbatanii booda – hogganichi Pentaagoon kan kana dubbatan. \n“Gaaffiin jalqabaa, Raashiyaan meeshaalee Niyuukilaraa guutummaatti biyya sana keessaa baasuuf, otuu waadaa seentee jirtuu akkamitti ammallee meehsaa sanatti fayyadamaa jiru? – ka jedhu,” jedhan – Mr. Maatis. Yunaayitid Isteets, waahiloota ishee fi michoota ishee ka NATO waliin akka dubbataa jirtu kan eeran – Maatis, dhimma kanaaf deebiin akkamii akka kennamu ka yeroo dheeraatti beeksisan tahuu dubbatu. Kaleessa gara galgalaa, Waayit Haawus, Doonaald Traampii fi prezidaantiin Farasaay – Emaanu’eel Maakroon haleellaa Keemikaalaa Siiriyaa keessatti geggeessame.


Addunyaan Dorgommii Waancaa Kubbaa Miilaa Raashiyaa baranaatiif walti qophaahuutti jirt namuu jabaa ufii faarfachuutti jira

No media source currently available Ganna afur walti qophaahan.Jabaa akka sibiilaa walti filatan.Biyya 32 walti hafe shan Afrikaa.Shanan tun ulfinna Afrikaa baatanii addunyaatiin gadi bahan. Dorgommii Waancaa Kubbaa Miilaa Addunyaa Raashiyaatti taphatan guyyaa 66 qofatti hafe.Hagii tokko takkuma asi hin geenne hagii tokko duruu dorgommii akkanaatiif jedhee addunyaa irra mara. Afrikaa keessaa Masrii Morookoo, Nayjeriyaa,Tuniiziyaa fi Senegaal.Jara kana waan hedduuf eegatan. Masrii: Biyyitii Afrikaa Kaabaa gama dhihaa tun marroo torba shaampiyoonaa Afrikaa taate.Taatullee ganna 28n duubatti awaarana dhadhawattee waancaa kubbaa miilaa addunyaatti deebite. Ijoollee isii ta alaa qabdu,kilabii alaa keessa taphattuuf ka akka Mohamed Salah fi hedduu guurrattee dhufti. Manajeri isii Hector Cuper nama isaa 23nuu qixeeffachuutti jira Morookoolleen warra Afrikaa fulaa bu’ee Raashiyaa dhaqu keessaa tokko. Ganna 20n duubatti barana milkoofte.Nama abadattu hin hambifatten. Manaajera Faraansaay Herve Renard itti qaxaratte. Namii kun garee tana maluma nama guddaatiin oli guddisuutti jira.Tanumaan Waancaa kubbaa miilaa Afrikaa bara 2012 irralleetit Ayvori Kosti moote. Afrikaa keessaa biyyitii qaraa waancaa kubbaa miilaa addunyaa baranaatii dabrte Naayjeriyaa.Shaampiyoonaa waancaa Afrikaa Cameroon, Zambia fi Aljeeriyaa mootee asi geette. Ta dhibiin ammoo Tuniiziyaan waancaa kubbaa miilaa addunyaa kanaaf dabruuf baranama warra waliin taphatteen takkuma hin moohamne. Ganna 12 eegatte. Baranallee DRC, Liibiyaa fi Giinii mootee dorgommii dabarte. Senegaal: Senegaal humnumaa fi qalbi bara 2002 keessaa dorgommii waancaa kubbaa addunyaa ka biyyitii 8 walti hafan irratti Faransaayiin moote suniin dhufuutti jirti. Gaafa isiin Faransaan moote sun namii bakakee harkii afaanti goge. Hardhallee Liver Pool irraa Sadio Mane faan dhufattee waan mataan dhaabdu hedduu qabdi.Biyyootii addunyaa 27 hafanilleen waan jedhaniif hedduu qaban Awustiraaliyaa:Isiin ammoo ta baranaa waliin maroo afur Waancaa libbbaa miilaati dabran Iraan marroo shan. Denmaarki: Biyyitii naannoo Iskaandineeviyaa keessa qubattu tun biyya Awurooppaa keesaa kubbaa miilaatiin guddachuutti jirtu barana waancaa addunyaatii dabarte keessaa tokko. Ayislaandi: Biyyitii diqqayyoon addunyaan wal hanqattee garba keessa qubattu ta ummata 330,000 qofa qabdulleen biyya barana waancaa addunyaatii dabrte keessaa tokko. Akka diqqeenna laalan kanaanitii dorgommii kubbaa miilaa baranaa irratti biyya hedduu caccarsatitee mootee asi gette.Bara 2016 keessa dorgommii waancaa Awurooppaatiif dabruuf Ingilaandi dhukkeessitee moote. Biraazil: Biraaziliin bara tokko nugusua kubbaa miilaatiin beekan waancaa kubbaa miilaa addunyaa bara 2014 irrati dhiiticha ijoollee Jermenii irraa dandamachuu dadhabdee 7-1 irraa galchan taanilleen warra barana dorgommii dabre keessa tokko. Biraazil barana ammoo ardii isii keesaa ta qaraa dorgommii tanaa dabarteeyyuu isii.Jermenii gaafas isii moote taan 3-0 lafaan dhooftee dabarte. Serbiyaa: Biyyitii diqqoon bara 2006 keessa bilisoomtee Awurooppaatti dabalatmte tun eegii cittee baatee asitti tana waliin marroo lama waancaa kubbaa miilaa addunyaatiif dabrte. Panaamaa: Diqqayyoon ardii Central America tun haga dhalattee baranuma waancaa kubbaa miilaa addunyaatii dabarte. Woma taateefuu dorgommii guyyaa Waxabajjii 14,2018 jalqaban tana nama kuma kurnya hedduutti bahee daawwata miliyoona hedduutti TV laala.Ilaa fi gurrii addunyaa dorgommii waancaa kubbaa addunyaa barana Raashiyaatti tapahtan jala jira. Koromtoon kubbaa miilaa addunyaa dirree Raashiyaatti walii yaatee waan wal tolchitu wal tolchuuf bultii 66 qofatti ala jira.


Amerikaa hardhallee barsiisotii kuma kurnya hedduu hujii dhaabanii karaatti yaa'anii hiriira mormiitin lafa chochoosuutit jira

Qaraa godina West Virginia keessatti jalqaban.Eegee ammoo Kentucky, Oklahoma keessallee walti dabalani kuma hedduu tahan. Warrii godina Westi Verjiiniyaa gaafii ufiitti deebii argatee jennaan hiriira guyyaa sagaliin duubatti hujiitti dacha'e. Ammallee barsiisota hedduutti itti jira. Amerikaatti manneen barnootaa hedduutti cufaa jira.Barsiisotii isaaanii akka mindaan dabalmuuf,akka barnootaa bajatii daramuu,akka bara hujii fixatanii gadaammojjaahan horii dansaa qabaachuu dandahan gaafachuuf hujii dhaabanii hiriirattti jiran. Oklahoomaa fi Kentaakii qofa keessaa barsiisota kuma 30tti hiriiratti jira. Oklahoomaan godina waldaa barsiisota guddaa qabdu.Akka ganna sadii keessatti $10,000 dabalamtuuf,barnoota jabeessuu ammoo $miliyoona 75 ramadamtuuf gaafatan. Amerikaatti waldaan barsiisota humna jabduu qabaa guddoo caqasanillee. Akka bulchootii waldaa barsiisota godina Oklahoomaa jedhanitti ijoollee kuma 700,000ti barsiisotii isaanii hujii dhaabanii hiriira yaa'anii kennaan barnoota dhabe. Pirezidaantiin Waldaa Barnoota Oklahoomaa Alicia Priest, akka barsiisotii hiriira bahanii Kongireessii muddan gaafatte."Ganna 11 caalaa bajata dansaa hin argannee haga waan gaafannee deebii argannutti hujiitti hin dachaanu."


Kampanii Youtube Irraa Aariin Qaba: Dubartii Waajjira Youtube Irratti Dhukaasa Bante

Dubartiin waajjira haadhoo Youtube kan Sanfrancisco cina jiru keessatti dhukaasa bantee utuu of hin galaafatin dura namoota sadii madeessite kampanii sana irraa yeroo dheeraaf komee kan qabdu ta’uu angawoonni US beeksisaniiru. Qorattoonni akka jedhanitti kan umuriin 39 Naasim Najaafii Aghdaam San Diego ka jiraataa turte yoo ta’u marsariitii ishee kan kuduraa qofaa nyaachuu irratti fuuleffatee fi vidiyoo achi irratti dhiyaate youtube na duraa gulaale jette. Abbaan ishee akka jedhanitti Youtube viidiyoo isheen maxxansituuf maallaqa baasuufii dhaabuu isaa himataa turte. Addunyaa dhugaa ta’e keessa haasaan tola dhaga’amu hin jiru. kan deggersa hin qabaanne dhugaa dubbachuu keef hacuucamtaa jedha maxxansaan marsariitii ishee irra jiru. Qixxee guddachuuf carraan youtube ta’e marsariitii vidiyoo qooddatan ka biroo bira hin jiru jedha barreffamni kun. Lammii Iraan kan taate Aghdam kampaniin youtube kan ani maxxaansu dawwattoota akka hin qabaanneef jecha na duraa gulaale jette. Bakka namoonni hedduun taa’anii laaqana nyaatanitti dhukaasi isheen bante sun eenuy irratti iyyuu kan qiyyaafate jedhee kan hin amanne ta’uu poolisiin beeksiseera.


Chaayinaan Meeshaalee Ameerikaa Biyya Ishee Seenan Irratti Taarifa Dabalte

Chyinaan kan US meeshaalee ishee gurgurtaa irra taarifa guddaa keesseef deebii kennuuf jecha meeshaalee US irra taarifa doolaara biyliyoona 50 kaa’uuf karoorfachuu ishee har’a labsitee jirti. Trakaanfii Chayinaan fudhatte kun meeshaalee US biyya ishee seenan konkolaataa fi xayyaara dabalatee meeshaalee Ameerikaa 106tti taarifa dabala. Ministeerri dhimma daldalaa Chaayinaa Ameerikaan meeshaalee biyya isaa irra taarifa keessee sa’aatilee 11 booda tarkaanfii ofii isaa fudhate. Prezidaant Doonaald Traamp baatii darbe meeshaalee Chaayinaa dhaa galan irra taarifa doolaara biliyoona shantamaa kaa’uuf kan barbaadan ta’uu labsanii jiran. Kibxata kaleessaa immoo bakka bu’aan dhimma daldalaa US meeshaalee hawaa dabalatee, meeshaalee wal’aansa fayyaa fi IT ykn teeknooloojii odeeffannoo toora meeshaalee 1300 tarreessanii jiran.


Loltoonni Ameerikaa Siiriyaatti Bobbaafaman Biyyatti Deebisamuuf Jiru: White House

Jiddu seeninisi Ameerikaa kan Siiriyaa keessaa xmuratti dhiyaachuun gabaasamus prezidaant Doonaald Traamp humnootiin US gamasii biyyatti akka deebi’an irra deddeebi’un dubbatanis White House yoom akka ta’e dubbachuuf tole hin jedhin hafe. Gurmuun waraanaa kan ISIS kan Siiriyaa keessaa dhabamsiisuun gareen kun barbadaa’uutti waan dhiyaateef dhumatuuf jira jechuu dhaan White House har’a ibsa kenneen beekiseera. Itti fufees US fi michoonni ishee garee xiqqaa ISIS kan Siiriyaa keessaa kan humnootiin keenya duruu barbadeessan dhabamsiisuuf cicha qabu jedha ibsichi. Karoora hegeree ilaalchisees michoota keenya waliin mari’achuu itti fufna jedha. Kun kan dhaga’ame erga prezidaant Traamp loltoota keenya mara biyyattan deebisa jedhanii fi prezidaantii Ferensaay Emmanuel Macron, mooticha Saaudii Salman bin Abdulaziz fi muummicha ministeeraa Israael Benjamin Natanyaahuu waliin bilbilaan mari’atanii booda. US tattaaffii IS mancaasuuf ta’u keessatti hirmaachuuf loltoota kuma lama Siiriyaa keessaa qabdi.


Koolu Galtummaa Seeraan Alaa Tarkaanfii Cimaa Barbaada: Prezidaant Traamp

Bulchiinsi prezidaantiin US Doonaald Traamp immigration ilaalchisee trkaanfii cimaa kan fudhatan ta’uu beeksise. Traamp yaada kana kan kennan har’a ganama barii ergaa tweeter maxxansaniin yoo ta’u, tarkaanfii karoorfatan garuu hin ibsine. Haa ta’u malee Traamp seerri daangaa US ilaalchisee jiru baay’ee dadhabaa dha jechuu dhaan kan Mexico fi Canada garuu hedduu cimaa dha jedhan. Prezidaantichi yaada kana kan kennan koolu galtummaa seeraan alaa dhaabsisuuf daangaa Mexico waliin jiru irratti loltoota akka bobbaasan tuuta oduuf ibsa kennanii guyyaa tokko booda. Prezidaantii fi miseensonni kaabinee, ministrii ittisaa Jim Mattis, ministeera nageenya biyyoolessaa Kirstjen Nielsen fi abbaa alangaa muummicha Jeff Sessions dabalatee tarsiimoo bulchiinsichaa akka qoratan ibsi kennameeraaf.


Yunaayitid Isteetsii fi Chaayinaa Dhimma Daldalaa Irratti Jechoota Jajjabaa Walitti Deddeebisaa Jiran

Dhimma daldalaa irratti eega Yunaayitid Isteetsii fi Chaayinaa gidduutti wal-dhabinsi uumamee booda, biyyoonni lameen jechoota jajjabaa walitti deddeebisaa jiran. Garuu, lameenuu dhimmi isaa akka to’annaa dhaa ala hin baane dubbatu. Kun ta’e iyyuu, xiinxaltoonni garuu, haalli biyyoota lameen gidduu sadarkaa hamaa irra akka gahee jiru akeekkachiisan. Prezidaantiin Yunaayitid Isteets – Domnaald Traamp, meeshaalee biyyoota alaa tii gara Yunaayitid Isteets gaflfaman irratti Taarifa yokaan dilaala muramu labsuuf jiru – jedhamee eegama. Kun immoo imaammata Chaayinaan teknooloojii gara Yunaayitid Isteets dabarsuu fi bu’aa beekmsaa sammuu hatuu ooftu adabuuf meeshaa taha, jedhama. Otuun haalli kanaan jiruu, biyyoota lameen gidduutti akka mariin geggeessamu dhiibbaan godhamaa jira. Garuu, haga ammaatti tarkaanfiin gama kanatti fudhatame hin jiru.


Prezidaant Traamp Vilaadmiir Puutiin Wajjiin Walga’uuf Iddoon Miijawaan Waayit Hawus: Saaraa Hakabii

Ministarittiin preesii, kan Waayhit Haawus – Saaraa Hakabii Saanders, prezidaant Traamp, hoogganaa Raashiyaa – Vilaadmiir Puutiin wajjiin walga’uuf iddoon miijawaan Waayit Hawus tahuu yaada dhiheessuu isaanii dubbatan. Bitootessa digdama dabre, hoogganoota biyyoota lameenii gidduutti haasawa telefoonaa geggeessame irratti yaada kana dhiheessan – Prezidaant Traamp. Haasawa telefoonaa sanaa booda kana kana dubbatan – Traamp, walga’iin isaanii Mr. Puutin wajjinii yeroo fagootti akka hin taane beeksisan. Garuu, waa’ee karoora haasawa hoogganoota lameenii waan achii booda tahe akka hin jirree fi waan daran ibsan akkka hin qabne gaazzessota hubachiisan – dubbi-himtuun Waayit Haawus kun. Qondaalli mana-mootummaa Raashiyaa, kan Kiremiliin – Yuurii Ushaakoov, Traamp hoogganicha Raashiyaa – Puutiiniin gara Waayit Haawusitti afeeruuf yaada dhiheessuu isanaii dubbatanii jiran. Traamp, duula filatamuu isaanii fi Raashiyaa gidduu hidhatni jiraachuu fi jiraachuu-dhaba – qorataa addaan qoratamaa jira.


Muummichi-ministaraa Israa’el Godaantota Laalchise Walii-galtee Jaarmayaa Dhimma Koolu-galtootaa Ka Tokkummaa Mootummootaa Waliin Qaban Yeroof Dhaabuf Murteessan

Muummichi-ministaraa Israa’el – Benjaamin Netanyahuu, godaantota lammiwwan Afrikaa kuma hedduu biyya isaanii keessa jiran gara biyyoota Addunyaa gama dhihaatti of irraa godaansisuuf walii-galtee Jaarmayaa dhimma Koolu-qaltootaa ka Tokkummaa Mootummootaa waliin qaban yeroof akka dhaabatu beeksisanii jiran. Mr. Netanyahuun, fuula Feesbuukii isaanii irrratti dhaamsa barreessaniin, haga dhimmi sun daran qoratamutti akka tursiisamu beeksisan. Hoogganaan Israa’el kun akka jedhanitti, silaa godaantota kuma kuma kudha ja’aa fi dhibba lamaa fi shantama tu biyyoota Addunyaa gama dhihaa akka Kanaadaa, Xaaliyaanii fi Jarmanii keessa qubachiisamuuf turan. Godaantonni lakkoobsi isaanii haga kanaa gahu kaan Iraa’el keessatti ehama jireenyaa akka argachuuf jiran dubbatan – Netaanyaahuun. Garuu, labsii kanaa booda, Xaaliyaanii fi Jarmaniin waa’ee karoora kanaa kan quba hin qabne tahuu dubbatan. Guraandhala dabre immoo, Israa’el, godaantota dhiiraa Afrikaa irraa dhufan kuma digdama ta’an, akka baatii lama keessatti biyya ishee gad-lakksian, yoo ta’uu dhaa baate akka qabamanii hidhaman ajaja itti kennite. Battaluma immoo, Tel Avid gama Kibbaa – bakka godaantonni kun jiraatan keessaa balaaleffannaan guddaan karoora mootummichaa irratti ka’e.


Mootummaan Meksiikoo Godaantota Biyyoota Amerikaa Giddu-galeessaati Ehama Baqattummaa Ka Kennu Tahuu Beeksise

Mootummaan Meksiikoo, godaantota biyyoota Amerikaa giddu-galeessaa konkolaataa hedduun deeman, kanneen ulaagaa guutaniif ehama baqattummaa ka kennu tahuu beeksisee jira. Prezidaantiin Yunaayitid Isteets – Donaald Traamp, dhaamsa Twiteriin dabarsan irratti, waa’ee daangaa isaanii cimsuuu ka ubbatan eega rifaatuu guddaa uumee booda kana dubbate – mootummaan Meksiikoo. Ministiriin dhimma biyya keessaa fi ka dhimma-alaa Meksiikoo ibsa har’a baasaniin akka jedhaniiti, baqattoonni konkolaataa hedduun yaa’an kun irra-jireessi isaanii biyyoota Ameerikaa giddu-galaa akka Guwaatimaalaa, Hunduraas fi Il-salvaadoor irraa gara sanatti deeman. Kanneen haala rakkisaa biyyoota isaanii keessaa dheessaniif akka ilaalchi kennamu gochuuf – bara 2010s imala akkanaa godhanii turan.


Faalisxinoonni 6 Har’a Ajjefaman

Daangaa Israa’eel fi Gaazaa irratti humnootiin nageenyaa kan Israa’eel yoo xiqqaate Falisxinoota 6 ajjesanii dhibba hedduu madeessuu isaanii ministriin eegumsa fayyaa beeksisee jira. Waraanni Israa’eel akka jedhutti naannoo daangaatti hiriira Faalisxinoonni ba’an guddicha facaasuuf akkasumas tasgabii akka bu’u gochuuf toftaa gargaaru fayyadaman. Hokkarri kun kan uumamees Falisxinoonni kuma hedduun daangaatti qajeelaa yeroo turanti.Namoota warra jalqaba dhagaa darbachaa fi Gommaa Ibiddi itti qabate gargaaramaa turan irratti Waraanni Israa’eel tarkaanfii fudhachuu isaa ibse. Ministriin eegumsa fayyaa akka jedhutti looltonni Israa’eel Rasaasa fi Gaaza himiimaansuu akkasumas meeshaa sibiila irraa hojjatamee laastikaan aguugame gargaaramuun nama 6 ajjesanii kanneen yoo xiqqaate 550 ta’an madeesse.


Siriyaa Keessatti Looltuun Amerikaa fi Kan Biraa Ajjefaman

Siriyaa keessa ka jiran miseensoota waraana wal taatotaa keessaa lammiin Amerikaa tokko fi ka biraa lammii biyya kami akka ta’e kan hin ibsamiin ajjefamuu fi kanneen biroo 5 madaa’uu waraanni Yunaaytid Isteetes beeksisee jira. Kunis Kamiisa kaleessaa galgala bombii daandii cina awwaalame dhohee ta’uun beekamee jira.Balaan kun Siriyaa gama kaabaa Manbij keessatti dhaqqabuu aangawoonni Amerikaa lama kan maqaan isaanii akka hin ibsamne gaafatan ibsanii jiru. Dubbii himaan waraana Amerikaa Koloneel Ryan Dillion balaa kanaaf eenyuu itti gaafatama akka ta’e hanga qorannaan guutuummaatti xumuramuutti hin dubbannu jedhan.


Raashiyaan Ambaasaaddaroota Biyya Ishee Keessaa Jiran Hanga Tokko Waamte

Ministriin haajaa alaa Raashiyaa biyya isaa keessa ka jiran Ambaasaadaroota biyya alaa kannen Diploomaatoota Raashiyaa biyya ofii keessaa ari’an waamee jira. Kunis Diploomaatoota Raashiyaa biyya isaanii keessaa ari’uun sirrii akka hin taane itti himuun akkasumas Raashiyaanis tarkaanfii haaloo ba’insaa akka fudhattu beeksisuuf ta’uun ibsamee jira. Raashiyaatti Ambaasaaddarri Jarmanii waajiira ministrii dantaa alaa Raashiyaati gaafa ba’an kan mul’atan yoo ta’u Ambaasaadaronni Neezerlaands, Yukreen,Faransaayii,Xaaliyaanii fi Polaand mooraa waajirichaa seenaa turan jedhama. Raashiyaan Diploomaatoota Amerikaa biyya ofii keessaa aritee haaloo ba’uu isheef sababaan kenname akka hin jirre waashingtan kaleessa ibsamee ture.Tarkaanfiin Raashiyaa kun hariiroon biyyoota lamaan gidduu gad adeemaa akka jiru agarsiisa jedha Waayit Haawus.


Yunaayitid Isteets Dippiloomaatota Raashiyaa 60 Basaastummaatiin Baleeleffatte Akka Biyyatti Gadhiisanii Bahan Ajejje

Yunaayitid Isteets, har’a, dippiloomaatota Raashiyaa 60 basaastummaatiin baleeleffatte akka torban tokko keessatti biyyattii gad-lakkisanii bahan ajajjee jirti. Salisbariii, Biriteen keessatti haleellaa Keemikaala farra-nervii lammii Raashiyaa hojii basaasaa gam-lamatti hojjetaa turee fi intala isaa irratti gaafa Bitootessa toorbaa Raashiyaan geggeessiteef deebii kennuuf – Faransaay, Jarmanii fi Poolaand dabalee, michoonni Yunaayitid Isteets ka biroonis tarkaanfii wal-fakkaataa fudhataa jiran. Qoonsilaa Raashiyaa Yunaayitid Isteets keessaa cufuu dabalee – tarkaanfiin Yunaayitid Isteets Raashiyaa irratti fudhatte kun, seera uggura meeshaalee keemikaalee fi seera sadarkaa Addunyaa cabsuu isheetiif deebii kennuuf akka tahe dubbate – Ministriin dhimma-alaa Yunaayitid Isteets. Briteenii fi biyyoonni miseensota NATO tahan ka biroonis, haleellaa meeshaa keemikaalaan geggeessame sanaaf, Raashiyaa balaaleffatan. Qoonsilaan Raashiyaa, ka Siyaatil jiru – gaaafa Ebla lamaa irraa jalqabee akka cufamu ajajje – Yunaayitid Isteets.


Haleellaa Gareen Hutii Yaman Saawudii Arabiyaa Irratti geggeesse Yunaaytid Isteets Balaaleffatte

Gareen Hutii, ka biyya Yemen keessaa haleellaa Misaahelaa magaalaalee Saawudii Arabiyaa irratti geggeesse, Yunaayitid Isteets balaaleffattee jirti. Ministiriin dhimma-alaa Yunaayitid Isteets, ibsa har’a baaseen, “michoonni Saawudii Arabiyaa, haalawwan sodaachisoo akkanaa irraa daangaa biyya isaanii eeggachuu fi of irraa faccisuuf mirga qaban ni deggerra” jedhan. Misaahela Baalaastik gargaarsa Iraaniin finciltoota Hutiitiin dhukaasame jedhame irraa, faca’aan magaalaa Riyaad keessatti nama tokko ajjeesee, ka biroo lama madeesse – jedhama. Kanneen haleellaa kanaan miidhaman, lammiwwan Masrii ganda magaalattii keessa jiraatan tahuu tu himame. Humni qilleensaa Saawudii Arabiyaa, kanneen magaalaa Riyaadii fi magaalaalee biyyattii ka biroo sadiitti xiyyeeffatanii dhukaasaman – misaaheloota toorba fashalsiisuu isaa dubbate. Dhohinsa cimaa fi balaqqee guddaa samii irratti arguu dubbatu – namoonni naannoo turan.


Lammiwwan Iraan Amerikaa Keessatti Himataman

Manni murtii uummataa guddichi kan Federaalaa inni Niiw Yoork keessa jiru lammiwwan Iraan sagal irratti himannaa dhiyeessuu isaa waajirri haqaa har’a beeksisee jira. Kunis hanna seeraan alaa kan gama komputaraan gaggeeffamu bara 2013 kaasee gaggeessaa turan jedha himannaan irratti dhiyaate.. Shakkamtoota kana keessaa lama dhaabbata “Mabna institute” jedhamu kan bu’ursan yoo ta’u hunduu achii keessaa hojjatu. Kunis yunivarsitiwwan Iraan qorannaa saayinsii gaggeeffaman argachuu akka danda’aniif karaa saaqe.Kunis biyyoota 22 keessa kan jiran yunivarsitiwwan 320 kompuutara qaban seenuu odeeffannoo argachuu danda’anii jiru. Isaan kana keessaa 144 yunivarsitii Amerikaa keessa jiran fi qorannaalee yunivarsitiwwan gaggeessan kan doolaaraa Biliyoona 3.4 baasiisan hatan jedhamee jira.


Faransaayii Keessatti Hidhataa Nama Ajjesee Polisoon Ajjesan

Hidhataa Faransaayii keessatti yoo xiqqaate lubbuu nama sadii galaafate polisoonni biyyatti ajjesuu ministriin haajaa biyya keessaa kan biyyatti beeksisee jira. Prezidaantiin Faransaayii Immanual MaKron akka jedhanti ragaan jiran akka agarsiisanti tarkaanfii hidhataan kun fhudhate gocha shoroorkaatti akka ilaalamuuf gochaa jira. Polisiin biyyattii akka jedhutti aangawoonni nageenya biyyaa shakkamaa sana marsanii eega turanii booda suparmarkeetii inni keessatti namoota iggitee jiru cabsanii seenuun hidhataa sana ajjesan.Faransaayiin erga bara 2015 as yeroo hedduuf haleellaa shoroorkeessotaaf waan saxilamteef jecha of-eeggannaa sadarkaa olaanaa irra jirti.


Traamp Angawaa Sadarkaa Olaanaa Ka bIraa Gaggeessaa jiru

Prezidaantiin Amerikaa Donaald Traamp gorsaa waa’ee nageenyaa kan biyyoleessaa Makimastar nama ka biraan bakka buusuuf akka jiran. Beeksiisan.Traamp baatilee kudha afuriif aangoo irra yeroo turanti aangawoota sadarkaa olaanaa aangoo irraa yeroo ari’an kun ka dhiyeenyaa ta’u isaati. Traamp Kamiisa kaleessaa galagala Twitariin akka barreessanti miseensa waraana biyyaa kan ta’an gorsaan waa’ee nageenya biyyoleessaa Letenaa Janaraal Maak Mastar kan bakka bu’an Joon Boltan ta’u ibsan. Joon Bolton duraan Tokkummaa mootummotaatti Ambaasaaddara Yunaaytid Isteetes kan turan yoo ta’u yeroo ammaa immoo Televiziyoona chichitootaati kan jedhamu Faaks Niwuus jedhamuuf xiinxalaa ta’uun hojjatu.


Namichi Tibba Darbe Haleellaa Boombitiin Magaala Ameerikaa Takka Shororkeessaa Ture Guyyaa Harraa Boombii Dhoosuun Of-ajjeese

Torbanneen sadan darbaniif halellaalee boombii walitti-aansee geggeessuun namoota fixee, uummata magaalaa Oostin ka kutaa Teksaas shororkeessaa ka ture – namni tokko har’a ganama ennaa poolisoonni qabachuuf itti dhihaatan, konkolaataa isaa keessatti boombii of irratti dhoosuun of galaafatee jira. Hoogganaan Poolisii magaalaa Oostin– Biriyaan Maanlii akka jedhanitti, qondaalonni magaalattii – nama umuriin 24 kan maqaan isaa Antonii Koondit jedhamu ennaa marsanitti Boombii of irratti dhoose.  Gabaasni kun irra deebi'amee gulaalamee jira. Bakki haleellan itti dhaqqabe Hiyusten odoo hin ta'in Oostini. Maxxansa duraa irrti dogoggora uummameef nu-ofkalchaa. Sireesinee jira.


Dhaaltuun Gonfoo Saaudii Ameerikaa Daawwataa Jiran

Dhaaltuun gonfoo Saudi Arabiyaa Mohammed bin Salman har’a White Housetti prezidaant Traamp waliin wal arguuf jiru. daawwannaan isaanii kunis kan hammaataa dufe muddama Saudi Arabiyaa fi Iraan gidduu jiru ilaalchisee mari’achufu jecha. Angawaa gameessi White House tokko akka jedhanitti mariin isaanii kun fooya’ina argamsiisuuf waa’ee Iraan naannoo sana sabatiinsa dhorkuu ilaalchisee mari’achuuf carraa gaarii dha. Mohammed Bin Salman gaaffii fi deebii caasaa oduu CBS waliin geggeessaniin hoogganaa Iraan Hitler waliin wal fakkeessuu dhaan Iraan yoo meeshaa nukleraa oomishte Saaud Arabiyaan itti aanti jedhanii turan.


Raashiyaan Amerikaa Waliin Dubbachuu Akka Feetu Beksiifte

Raashiyaan filannoo prezidaantii Yunaaytid Isteetes keessa seenuu isheef ugguurri haaraan eega irra ka’ame booda lammiwwan Amerikaa qiyyaafanni irra jiru ykn Blaak List irra keesse dabalaa jirti. Dhaabbatii oduu Raashiyaa maqaa ministrii dantaa alaa biyya ofii serge Ryabcov maqaa dhahuun jimaata har’a akka gabaaseetti lammiwwan Amerikaa kana irratti ugguura ka’uuf akksumas tarkaanfii dabalataa fudhachuu malla jedha. Yunaaytid Isteetes tasgabii addunyaa sodaa irra buuste kan jedhan aangawaan Raashiyaa kun rakkoo siyaasaa Amerikaa mudatee irraa kan ka’e tarkaanfii fudhachuuf dirqamaa kan jirru ta’uus garu Waashingtoon waliin dubbachuu feena jechuu isaanii dhaabbatii oduu kun gabaasee jira. Kamiisa kaleessaa bulchiinsii Traamp lammiwwan Raashiyaa 19 fi kaampaanilee biyyatti 5 kanneen filannoo bara 2016 gaggeeffame keessaa harka qabu ittiin jedhe irra ugguura ka’uu beeksisee jira.


Raashiyaa Ambaasaaddara Briteen Ka Biyya Ishee Keessaa Waamte

Ministriin haajaa alaa Raashiyaa Ambaasaaddara Briteen kan biyya isaanii keessaa Mariyaa Zakhrova har’a waamsisee jira. Kunis basaasnii Raashiyaa durii fi inatalli isaa Briteen keessatti akkamitti summiif akka saaxilaman aangawoota Raashiyaa wajjin dubbachuuf ta’u ibsamee jira.Ministriin kun Kana caalaa odeeffannoo ifa godhe hin qabu. Basaasnii Raashiyaa durii fi intalli isaa summiif saaxilamuu kana keessaa Raashiyaan harka qabaachuuf carraan jiru guddaa dha jechuun mummittiin ministeera Briteen eega dubbatanii booda Ambaasaaddarra Briteen aangawoonni Raashiyaa waaman. Kan Briteen jette kana prezidaantiniin Amerikaa Donaal Traamp kan fudhatama kennaniif ta’u beeksiisan.Sababaan isaa ragaa dhiyaate irra ka’uun ta’u dubbatan. Abbaa fi intalli basaasa Raashiyaa duraanii kun Inglaand gama kibbaa magaalaa Salisbarii jiru keessatti summii Narvii qaamaa midhuuf saaxilamanii akka hamaatti dhukkubsachuun Hospitaala seenanii jiru.


Murtii Kenname Traamp Simatanii Jiru

Raashiyaan bara 2016 filannoo prezidaantummaa gaggeeffamee keessatti iccitii galmeelee dhaabbatoota siyaasa Amerikaa karaa marsaa intarneetiin hataa turte jechuun koreen tika nagaa kan mana marii bakka bu’ootaa har’a xumuruu isaa prezidaant Traamp ragaa qabatamaan jechuuf faarsan. Murtiin kun garu duula na filadhaa prezidaant Traamp gaggeessaa turan waliin wal hin qabsiifne.Traamp murtii labsamee kan simatan yoo ta’u Demookraatonni garu qeeqa jabaa dhiyeessan.Koreen Ripaablikaanotaan gaggeeffamu kun deemsa qorannaa jabaa gargaaramuun Amerikaaf falmuu hin dandeenye jedhan. Traamp Twitter irratti akka barreessanti koreen kun qorannaa gad fageenya qabu kan baatii 14 fudhatee sana booda duula Traamp fi dhiibbaa Raashiyaan geesiifte jedhame sana gidduu hidhatii jiraachuu isaa ragaan agarsiisu akka hin jirre murteesse jedhan. Hoggantuun Demokraatoota mana marii bakka bu’ootaa Naansii Paloosii akka jedhanti murtiin Ripaablikaanootaa kun qorannaa Raashiyaa irratti gaggeeffamu danqee akkasumas fi gidduu seene jedhan.


Traamp Ministeera Haajaa Alaa Hojii Irraa Ari’an

Prezidaantiin Amerikaa Donaald Traamp ministrii dantaa alaa isaanii Reeks Tilarson aangoo irraa ari’anii Daayreekeera tika nagaa biyyooleessaa ynk CIA Maayk Pompeo bakka buusan. Traamp har’a ganama tuuta oduuf akka ibsanti Tilarson waliin yeroo dheeraaf duddubataa kan turree ta’uus akkaataa itti waan tokko ilaaluu fi itti yaadnu gonkumaa adda adda jedhan. Adda addummaa qaban fakkeenyaan kan ibsan Traamp walii galtee Nukleeraa Iraan waliin tolfame maqaa dhahan. Walii galtee Nukleera Iraan anaaf rakkisaa natti fakkaata jedhanii Tilarson immo gaariidha jedhee waan yaadu natti fakkaata. Kanaaf waan tokko gochuu qabna ykn dhiisuu qabna jedheen itti himaan ture jedhan.Inni moo kan koo irra ilaalcha xiqqoo adda ta’e qaba.Knaaf akki itti yaadnu tokko miti jedhan. Bara bulchiinsa prezidaant Obaamaa yunaaytid Isteetes biyyoota addunyaa irratti human guddaa qaban waliin Tehraan sagantaa Nukleeraa qabdu akka daangeessituuf kana gonaan uggurri addunyaan irra kaa’e laaffisuuf walii galuun isaanii ni yaadatama.


Ministarri Dhimma-alaa Raashiyaa Biyyoota Afrikaa Daawachaa Jiran

Ministarri dhimma-alaa Raashiyaa – Sergeey laavroov, daawwannaa biyyoota Afrikaa shan keessatti gochaa jiraniin, Zimbqaabuwee keessatti walii-galtee dinagdee mallatteessuudhaan hariiroo Raashiyaa fi biyyattii gidduu jiru cimsanii jiran. Daawwannaan isaanii kun – biyyoota Afrikaa dur michoota Tokkummaa Sooviyeet turan ka biroo kanneen akka Moozambik, Itiyoophiyaa fi Angoolaa kan of keessaa qabu tahuunis beekamee jira. Har’a magaalaa Haraaree keessatti sina geggeessame kana irratti, walii-galteelee daldalaa fi induustrii sadii mallatteessan – Ministarichi dhimma-alaa Raashiyaa kun. Nama haasaan isaa qaraa ta’uudhaan kan beekame – laavroov, sirnicha irratti haasawa dhageessisaniin, dhiittaa mirga dhala-namaa fi cunqorsaalee ka biroo Zimbaabuween ittiin himatamtu irraa ka’uun imaammata ugguraa Yunaayitid Isteets biyyattii irratti qabdu qeeqanii jiran.


Traamp Oomishaalee Sibiilaa fi Aluumiiniyeemii Alaa Galfamani Irratti Seera Dilaala Mursiisu Har’a Mallatteessan

Prezidaantiin Yunaayitid Isteets – Doonaald Traamp, oomishaalee Sibiilaa fi Aluumiiniyeemii alaa galfamani irratti seera dilaala mursiisu har’a mallatteessan. Biyyoonni michoota daldalaa Yunaayitid Isteets hagi tokko garuu, yeroodhaaf akka dilaala kana irraa walaba tahan beekamee jira. Akka aangawoonni jedhanitti, Meksiikoo fi Kanaadaan, ennaa oomishaalee sibiilaa fi aluuminiyeemii gara Yunaayitid Isteets galfatan guyyoota soddomaaf dilaala irraa walaba tahu – jedhama. Guyyaan ehamame kun akka dheerachuu malu illee dubbatu – aangawoonni.


Hacuuccaan, Addaan-qoodinsii fi Hookkarri Dubartoota Irratti Geggeessamu Akka Dhaabatu Gaafachuuf Guutummaa Addunyaatti Hiriirawwan Geggeessamaa Oolan

Har’a, gama tokkoon ayyaana dubartootaa sadarkaa Addunyaa ayyaaneffachuuf, gama kaaniin immoo hacuuccaan, addaan-qoodinsii fi hookkarri dubartoota irratti geggeessamu akka dhaabatu gaafachuuf, guutummaa Addunyaa irratti hiriirawwan geggeessamaa oolan. Magaalaa galma-mootummaa Filiippins – Maaniillaa keessatti, dubartoonni halluu bifa siddisaa faa uffachuudhaan karawwan magaalattii irra hiriiuudhaan, mootummaa Prezidaantii biyyattii – Roodirigoo Duytertee fi irraa-cimaa inni baala sammuu joonjessudhabamsiisuuf jalatti namoonni kuma afur ajjeesamuu balaaleffatanii jiran. Magaalaa Kooriyaa Kibbaa – Suul keessatti immoo, tuttuqqaa naamusa-dhaabinsa saalaa bakka hojiitti dubartoota irratti geggeessamu mormuuf – sochii Yunaayitid Isteets keessatti jalqabame, kan “Me Too” yokaan “Anis” jedhamuf deggersa isaanii agarsiisanii jiran. Speen keessatti immoo, addaa-addummaa dantaa dinagdee dubartootaa fi dhiira gidduutti mul’atu mormuudhaan, dubartoonni har’a hojii dhaabuudhaan daandii yaa’anii mormii isaanii dhageessisaa oolan – jedhama.


Siiriyaa Ghoutaa Gama Bahaaf Gargaarsi Akka Darbu Eeyamame

Konkolaataan gargaarsa namoomaa fe’ate Siiriyaa naannoo Ghouta bakka ripxe loltoonni qabatan seenuu isaa tokkummaan mootummootaa fi waldaan fannoo diimaa beeksisaniiru. Waldaa fannoo diimaatti jilli Siiriyaa akka jedhanitti konkolaataa fe’umsaa 46 midhaanii uummata kuma 27,500 akkasumas meeshaalee wal’aansa fayyaa yoo galchu waajjirri gargaarsa namoomaa kan tokkummaa mootummootaa akka gabaasetti immoo meeshaaleen wal’aansa fayyaa lubbuu oolchan hedduun garuu seenuu dhorkaman jedheera. Konkolaataan har’a Ghouta gama bahaa seenuuf eeyamame torbanneen sadii keessatti isa jalqabaa ti. Konkolaatonni sun ennaa magaalattii seenan akka yeroo waliin wal dorgomuu ture jechuu dhaan dubbi himaan fannoo diimaa Pawel Krzysiek dubbataniiru. Golli naga eegumsaa uummata kuma 400 kanneen Ghouta gama bahaa keessatti danqamaniif gargaarsi akka darbu gochuuf lola dhaabinsi guyyoota 30 akka tolfamu gaafachuun ni yaadatama.


Kooriyaa Kaabaa fi Kibbaa Marii Waliin Geggeessuun Gabaasame

Jilli addaa Prezidaantii Kooriyaa Kibbaa Moon Jae-in hoogganaa kooriyaa kaabaa Kim Jong Un waliin har’a wal ga’uu isaaniitu gabaasame. Gabaasi sabaa himaalee akka jedhutti Kim warren kooriyaa kibbaa waliin irbaata qooddachuuf jiru. Jiloonni miseensota kudhan kan gorsa naga eegusmaa prezidaant Moon, Chung Eui Yong-n durfamu Seol irraa Pyongyangn seenee jira. Chung Seoul utuu hin ka’in dura tuuta oduuf ibsa kennaniin erga cicha cimaa kan prezidaant Moon odola Kooriyaa Nuklera irraa walaba gochu fi nageenya waariinsa qabu buusuuf qaban nan dabarsa jedhan. Chung itti dabaluu dhaan Pyongyang fi Washington gidduutti mariin akka jalqabamu mala gargaaruuf illee kan tattaafatan ta’uu beeksisan.


Sirni Awwaalcha Lallabaa Wangeelaa Beekamaa Biilii Girahaam Raawwatame

Lammiin Ameerikaa fi lallabaan wangeelaa beekamaan Reverend Doktor Biilii Grhaam dhalatanii waggaa 99tti Guraandhala 21 bara 2018 Shaarlet Kaarolaayinaa keessatti addunyaa kana irraa du’aan boqotan.  Biilii Girhaam Afriikaa dhaa qabee Laatiin Ameerikaa, Eesiyaa fi Awrooppaa mara keessatti gama Televiiziyonaa fi ofii isaaniis argamanii misiraachoo Wangeelaa uummata miliyoona hedduutti lallabaniiru. Kanaanis lubbuu hedduu gara Wangeela Kiristoos jaal’atanii fi jiraataniitti hawataniiru. Biilii Grhaam gorsaa amantii, abbaa Wangeelaa, michuu fi gorsaa prezidaantota Ameerikaa akkasumas sanyiin utuu adda hin basin fira nama maraa turan. Sirna yaadannoo kabajaa kan namoota muraasa qofaaf biilsa mana maree bakka bu’oota uummataa keessatti raawwatamu illee isaaniif geggeesameera. Sirna kana irratti prezidaantiin Ameerikaa Doonaald Traamp, miseensonni mana maree fi maatiin Biilii Grhaam akkasumas uummati hedduun irratti argamaniiru. No media source currently available


Koreen Olompkii Koriyaa Lamaan Galateeffate

Dorgommiin Olompii danqaa Nukleeraa Koriyaa kaabaa irratti yaalii gama Diploomsii akka gaggeeffamuuf karaa kan saaqe ta’uus hagam lubbuu akka dheeratu garu ifa miti. Dorgommii Olompikii adda addaa cabbii irraa kan koriyaa kibbaatti gaggeeffame Dilbata kaleessaa xumuurame.Sirna xumuuraa gaggeeffame kana irratti prezidaantiin koree Olompikaa addunyaa Toomas Bach akka jedhanti koriyaa kaabaa fi kibbaa dorgommii kana araara buusuuf itti gargaaramuu isaanif galateffatan. Waan itti amantan gara fuula duraatti karaa nagaan akka fala barbaannuuf hunda keenya karaa agarsiiftan jedhan.


Waa’ee Qawwee Irratti Fulleefannee Dubbachuu Qabna. Prezidaant Traamp

Baatii kana keessa ajjechaan mana barumsaa sadarkaa lammaffaa Floridaa irratti dhaqqabe yeroo bulchiitoonni kutaalee Amerikaa maraa wal ga’an ajandaa duraa akka ta’u prezidaantiin Amerikaa Donaald Traamp dubbatanii jiru. Kun dhimmi biyya keenya keessatti xumuura argachuu qabu jedhan Traamp Dilbata darbee haasawaa dhageesisaniin.Kutaaleen Amerikaa Qawwee bitachuu fi qabaachuu kan ilaaleen seera adda addaa kan qaban yoo ta’u haala itti qawwee to’achuun danda’amu irratti ilaalcha adda addaa qaban. Kanaaf mootummaan Federaalaa tarkaanfii ofii fudhachuu qaba.Miseensoonni seeneetaa fi seera tumtoonni Amerikaa torban tokkoof boqonnaa irra eega turanii booda har’a hojiitti deebi’an.


Siriyaa Keessatti Dhukaasa Dhaabinsii Labsamuu Qaba: Antoniyoo Gutarreesi

Lammiwwan Siriyaa kanneen Ghouta gama bahaa keessatti iggitamanii gargaarsii dhala namaa eeggataa jiran dhaqqabuuf murtii golli naga eegumsaa kan Tokkummaa mootummotaa dabarse yoo guutuummaatti haala qubsaan hojii irra yoo oole qofa hiika qabaata jechuun barreessaa dureen Tokkummaa Mootummotaa Antoniyoo Gutarrees dubbatan. Golli naga eegumsaa sambata darbee akka murteesseetti Siriyaa keessatti guyyaa soddomaaf dhukaasii dhaabinsii akka jraatu fi gargaarsii nyaataa fi wal’ansa fayyaa waliin ga’uuf hojjatoonni baraarsaa akka seenan kan jedhu of-keessaa qaba. Raashiyaan haleellaa riphxee looltoota Siriyaa irratti gaggeesitu sa’atii shaniif dhaabdee uummanni haleellaa gaggeeffamu jalaa akka ba’uu gochuuf prezidaantiin Raashiyaa Vladmir ajajanii jiru. Kunis Kibxata borii ganama sa’atti 3 irraa hanga waaree booda sa’atii 9 tti kan turu ta’uun beekamee jira.Kunis siviloonni haleellaa Kanaan akka hin miidhamne yaadameetu jedhama.


Prezidaant Doonaald Traamp To’annaan Qawwee akka Jiraatu Gaafatan

Prezidaant Doonaald Traamp meeshaa waraanaa jamaa fixu akka ugguramu akkasumas kanneen qawwee bitatan sirriitti akka qorataman deggeruu isaanii erga ebsanii booda har’a White Housetti ijoollee barattootaa, maatiiwwan fi barsiistota kanneen dhukaasa mana barnootaa keessaan miidhaan irra ga’e simatanii dhaggeeffatanii jiran. Kanneen marii kana irratti hirmaatan keessaa barattoota Floriidaatti kan argamu mana barnootaa sadarkaa lammaffaa Marjory Stoneman Douglas kan gurbaan barataa achii ture roobii darbe ijoollee 17 galafatee keessatti argamu. Barattootnni 100 ol ta’an har’a mana mootummaa kutaa Flooridaa fuulleetti wal ga’uu dhaan jijjiiramni qawwee qabaachuu akka jiraatu gaafataniiru.


Abbaan Wangeelaa Biilii Graam Du’aan Boqotan

Abbaa wangeelaa jaarraa 20ffaa beekamaa lammiin Ameerikaa Bilii Graam umurii isaanii waggaa 99tti har’a addunyaa kana irraa du’aan boqotan. Biilii Graam biyyoota 185 addunyaa irra jiru keessa kan jiru uummata miliyoona 200 ta’utti wangeela ennaa lallaban yeroo mara Macaafa Qulqulluu ol kaasaanii agarsiisuu dhaan ture. Ennaa isaan yaaroo hafuuraa qopheessan uummata kumaan laka’aman kan irratti argaman ennaa ta’u TV fi saatelaayitii dhaan uummata miliyoonaan laka’amu wangeelaan dhaqqabaniiru. Biilii Graam waggoota torbaatamaaf ennaa Wangeela lallabaa turan Gooftaa Yesuusiin Ofitti fudhatanii Simachuun mala tokkicha nagaan ilmaan namaaf argamu jechuun labsaa turan.


Raashiyaan Filannoo Ameerikaa Jidduu Seenuun Mrkana Jedhame Kremlin Garuu Ni Haale

Mootummaan Raashiyaa filannoo prezidaantummaa Ameerikaa kan bara 2016 jidduu seenuu Kremlin haalee jira. Dubbi himaan mootummaa Raashiyaa Dimirtrii peskoov tuuta oduuf ibsa kennaniin himannaan sun kan hundee hin qabaannee dha jedhan. Kun kan dhaga’ame erga gorasaan addaa US lammiiwwan Raashiyaa 13 himatee booda. Kunis karaa seeraan ala ta’een duula prezidaant Traamp akka injifatan gochuuf duula filannoo jidduu seenan kan jedhu ture himannaan sun.


Qawwee Qabaachuuf Qorannaan Sadarkaa Federaalaa Cimaan Barbaachisaa Ta’uu Traamp Itti Amanan

Mana barnootaa kutaa Flooriidaa keessatti dhukaasa banameen namoonni 17 erga dhumanii booda nammni qawwee bitatu cimsee sadarkaa federaalaatti qorannaan akka irratti geggeessamuuf tattaaffii godhamu prezidaant Doonaald Traamp ka deggeran ta’uu WH beeksisee jira. Dubbi himtuun White House Saraa Hakabee Sanders akka jedhanitti Traamp seera gam lamaan hirmaachisee kan demokraaticha kutaa kenetikeet kan yeroo dheeraaf farra qawwee qabachuu ta’uun falmaa turan Senator chris Murphy waliin mari’ataniiru jedhan. Kan umuriin isaa 19 Nikolaz Cruz barattoota 14 fi ga’eessota sadiitti dukaasuu isaa kana amane ta’uu poolisiin beeksisee jira. NIkolaas mana barnootaa keessatti inni namoota galaafate parkland keessaa waggaa darbe erga ari’atamee booda qawwee AR-15 jedhu kan bitate qorannaa geggeessame erga darbee booda. Washington keessaa seera tumtoonni demokraatotaa qawwee bitachuuf to’annaa cimaan akka geggeessamu yoo gaafatan Repuublikaanonni immoo mormuu dhaan seera heera irra taa’ee jiru kan qawwee qabachuu dhiita jedhan.


Dorgommii Olompikii addunyaa Kooriyaa Kibbaatti itti jiranii Amerikaan haga ammaatti madaaliyaa sagal argattee kana keessaa warqiin lama

Dibbii,baphi,buffi,dhuqqi jechaa jigaa ituma kahanii,cabbie ufi irraa jissaa itti deebi’an. Biyya 92 itti dhufee atileetota 2,920 tahanitti dirree magaalaa Penyongchaangi keesstti wal cabbii irratti waldorgomuutti jira. Guyyaa dheengaddaa jalqabanii jalqabanii Gurrandhalaa 25 dhumata.Warrii haga ammaa dorgomuutti jiru biyya haga guddaan cabbii keessa qubatan. Haga ammaan tanaatti Jermenitti madaaliyaa 7 afur warqii tokkeessoo jirti. Nezeralaandi madaaliyaa 7 ka sadii warqii sadeessoo. Amerikaa madaaliyaa 4 warqii 2n abreessoo jirti.Jamie Anderso faatti warqiin galeef.Galgala kanallee Amerikaan Will Chloe Kim fi Kelly Clark irraa warqii eegatti. Dorgommii cabbii irraa tana gosa ispoortii hedduutiin cabbii irratti wal dorgoman. Mummucaachaa jijjiganii itti ka’an.


Haasawa Biyyoolessaa Prezidaant Traamp Halkan Dabre Dhageessisan Ija Xiinxaltootaatiin

Imaammata biyya alaa fi gama dinagdeen milkaa’iina argachuuf tokkummaan akkaan barbaachisaa ta’u prezidaant Traamp haasawaa waggaa kan biyyoleessaa irratti hubachisanii jiru. Hundii keenya adda addummaa qabnu cinatti dhiifnee waan irratti walii galuu dandeenyu adda baafachuun uummata nu filatee tajaajiila kennuu qabnu fixaan baasuuf waan akkaan barbaachisaa ta’e Tokkummaa qabaachuuf galgala kana waamichan dhiyeessaa jedhan Traamp. Prezidaant Traamp haasawaa daqiiqaa 80 fudhate Kanaan caasaa immigreeshinii fi caasaa biyyatti keessa deebi’anii akka foyyeeffamaniif yaadan dhiyeesse seera tumtoonni raggaasisaa jechuun gaafatan . Imaammata biyya alaa kan ilaaleen walii galtee nukleera Iraan fi dhimmi Koriyaa kaabaa irratti guutuummaatti hanqiina jiru irratti hojjachuuf Traamp ejjennaa cimaa akka qaban waadaa seenan. Haasawa Prezidaantichaaf deebii kennuuf ka agama Paartii Dimookiraatii tii dubbatan – Seneetor Jooseef Kenedii sadaffaan garuu, dhimmoota hedduu irratti haasaan prezidaant Traamp dhiheessan kan lammiwwan Ameerikaa abboota-qabeenyaa fi duureyyii gargaaru malee uummata hojjetee buluuf faayidaan inni kennu hin jiru, jedhan. Haasawa Prezidaantichaa fi deebii Seneetor Kenediin kennnan irratti hayyoota lama haasofsiisnee jirra. Guutummaa isaa dhaggeeffadhaa. No media source currently available


Angawaan Afgaanistaan Paakistan Seenanii Jiru

Angawaan nageenya sadarkaa olaanaa kan Afaagaanistaan daawwannaa hin eegamiin Paakistaan keessatti gaggeesanii jiran. Kunis Afgaanistaan keessatti Taalibaan fi gareeleen hidhatan ka biroo haleellaa gaggeessaniin lubbuu namaa galaafachaa waan jiraniif jecha hogganoota Sivilii fi waraanaa wajjiin walta’iinsa gama hundaaf ta’u irra ga’uuf mari’achuuf akka ta’e ibsamee jira. Itti aanaa ministeera haajaa alaa Amerikaa kan ta’an Jaan Sullivan hogganoonni Afgaanistaan gita isaanii kan paakistaan waliin marii akka gaggeessanif eega gaafatanii sa’atilee hanga tokko booda angawaan Afgaanistan gara Paakistaanti imaluun kun dhaga’ame. Hokkarra hidhattonni Afgaanistaan keessatti geesisan dabalaa adeemuun Kaabul fi Islaamabaad giddutti muddama hammeesse. Lootee seentoonni Afgahanistaan keessatti haleellaa geesisan kun yeroo tokko tokko Paakistaan keessa dahatanii shiru jedhama. Angawoonni Paakistaan garu kana haaluun qorannaan haa gaggeeffamu jedhan.Haleellaa gaggeeffame garu balaaleeffatanii jiru.


Gabaasa Irratti Hirkachuun Raashiyaa Irra Uggura Hin Keenyu: Bulchiinsa Traamp

Bulchiinsii Traamp gabaasa Kongreesaa irratti hundaa’ee battalumatti Raashiyaa irra uggura kaa’uu dhisuuf murtii dabarsee sirrii jedhee falmaa jira. Hagayya darbe seera sagalee caalmaan kongreesnii raggaasisee Raashiyaan filannoo prezidaantummaa Amerikaa kan bara 2016 keessaa harka qabaachuun eega ifa ta’e booda ministriin maallaqaa kan Yunaaytid Istetes Wiixata gabaasa kana baase. Gabaasnii ba’e kun hidhata maallaqaa fi siyaasaa namoota Raashiyaa 114 fi kanneen biroo Putin jalatti gurma’an 96 gad fageenyaan qorate. Garu gabaasnii kun mootummaa Raashiyaas ta’e namoota dhunfaa maqaan isaanii tarreeffame irra uggurri haaraan haa ka’amuu hin jenne.


Vilaadmiir Puutiin: Yunaayitid Isteets  Maqaa Lammiilee Raashiyaa Bebbeekkamoo Maxxansuun 'Tarkaaffii Jibbaati'

Prezidaantiin Raashiyaa Vilaadmiir Puutiin, Yunaayitid Isteets maqaa namoota dhibba lamaa fi kudhanii, kanneen hidhata jabaa ka qabeenyaa fi siyaasaa mootummaa Raashiyaa waliin qaban jette tarreessitee baasuun ishee tarkaanfii lolaa ti – jedhanii, garuu deebiin hatattamaa biyyi isaanii kennitu akka hin jirre dubbatanii jiran. Raashiyaan dhimma filannoo Yunaayitid Isteets dabree keessa harka galfachuu ishee adabuuf jecha murtii seeraa Hagayya bara dabre irratti hundaa’uudhaan Ministarri Maallaqaa, kan Yunaayitid Isteets – har’a maqaa namoota sanaa fi hidhata isaan Kireemiliin waliin qaban tarreessee baase. Prezidaantiin Yunaayitid Isteets, garaa hiraa seericha irratti mallatteessan. Akka aangawoonni Yunaayitid Isteets jedhanitti, ammaaf uggura dabalataa Raashiyaa irra kaa’uuf karoorri lafa kaayame hin jiru.


Koriyaan Lamaan Waan Irratti Walii Galan Gamnii Kaabaa Digaa Jirti

Koriyaan kaabaa dorgommii Oloompkii kan cabbii irratti gaggeeffamuu san dura koriyaa kibbaa waliin agarsiisa aaddaa dhiyeessuuf kan karoorfattee turte dhisuu ishee ministeerri koriyaa kaabaa har’a beeksisanii jiru. Koriyaan Kaabaa kanaafSababaan kennite sabaa himaa koriyaa kibbaa Piyoongyaang kan ilaaleen dhaamsa arrabsoo dabarsaa waan jiraniif jecha sagantaa Guraandhala 4tti qabamee ture haqxee jirti. Koriyaan kibbaa immoo tarkaanfiin fudhatame kun hedduu gaddisisaa dha jechuun walii galtee biyyoota lameen giddutti tolfame hundumaa akka hojii irra olchiituuf Koriyaa kaabaa gaafatte. Torban darbee shamarran 12 kan koriyaa kaabaa tapha qillee cabbie irra Haakii jedhamu gama kibbaa waliin shaakalanii akka gartuu tokkotti taphachuuf jecha daangaa ce’uun koriyaa kibbaa seenan. Koriyaan bara 1950 ykn waggaa 68 dura sababaa wal waraansa sivilootaan bakka lamatti eega qodamtee as yeroo duraaf akka gartuu tokootti dhiyaachuuf deemu.


Cabaa Misaa’eela Iraantu Yaman Keessaa Argame Jetti Amerikaan

Golli naga eegumsaa kan Tokkummaa Mootummotaa Wiixata har’a prezidaant Yunaaytid Isteetes Traamp waliin wal arguun waa’ee cabaa misaa’eela Iraan argamee jedhame irratti dubbatu. Cabaa misaa’eela Iraan guddaa kan fageenya giddu galeessaa furguggifame maadhee waraanaa kan Waashingtoon keessa jira jechuun Tokkummaa Mootummotaa tti Ambaasaaddarri Amerikaa Nikii Heelii tuuta oduuf ibsan miseensonni gola naga eegumsaa ilaaluuf carraa argatu. Heeliin baatii Muddee darbe akka ibsanti meeshaan waraanaa argamee kun Iraan seeraan ala Riphxee looltoota Huttii Yaman keessaa hidhachisuu isheef ragaa haaluun hin danda’amne jedhan. Misaa’eelli kun Iraan keessatti hojjatamee gara hidhattoota Huttii kanneen yaman keessatti eega ergamee booda dirree xayyaaraa uummataa kan saawuud Arabiyaa jiruutti dhukaafamee jedhan.


Prezidaant Doonaald Traamp Haasaa Biyyoolessaa kan Waggaa Bor Dhiyeessu

Prezidaant Doonaald Traamp haasaa biyyoolessaa kan waggaa kan jalqabaa bor gongresa biyya isaaniif dhiyeessuuf jiran. Seera tumtoonnii fi dhaggeeffattoonni guutuu addunyaa irra jiran dhimmootii biyya keessaaf imaammata alaa kan bara 2018f ka jrezidaantichi dursa kennaniif dhaga’uuf jiru. Traamp waggaa tokko falmisiisaa ta’e hojii itti jalqabanii boosa dilaala warra dureessaaf gad xiqqeessuu irratti injifannoo argatan irratti deggersa uummataa argachuuf carraaqaa ennaa jiran kanatti garuu immoo falmii fi walii galtee dhabiinsi hedduu irraan kan ka’e seenaa keessatti prezidaantiin haaraan deggersa uummataa qabu isa gad aanaa argatan. No media source currently available Haasaan biyyoolessaa kan waggaa prezidaantii dhaan Kongresiif dhiyaatu aadaa dimokraasii Ameerikaa ti. Traamp kongresii biyyaaf waggaa darbe haasaa dhageessisanii turan, garuu hojii erga jalqabanii torbanneen hanga tokko qofaa waan ta’eef jecha haasaa biyyoolessaa kan waggaa hin turre. Galgala kana kan ani as jiruuf ergaa tokkummaa fi ciminaa akkasumas ergaa onnee koo irraa ta’e jedhan. Waggaa kana haasaa isaanii keessatti prezidaantichi cimina dinageee Ameerikaa irratti fuuleffatu jedhamee eegama. Nan jedha, biyyi keenya dhugumatti haala gaarii irra jirti. Dinagdeen keenya isa kana duraa caala gaarii ta’ee jira. Lakkoobsa dalagaa jiruu yoo ilaalte. Gabaa addunyaa yoo ilaaltes sadarkaa ol aanaa irra jirra jedhaniiru. Hamma ammaatti dinagdeen guddataa adeemuun garuu Traamp deggersa isaan uummata biraa qaban hin fooyyessine. Demokraatonni waan dursa kennaniif ifatti hin ibsine jechuun komatu. Hoogganaan garee demokraatotaa senator Chuck Schumer akka jedhanitti hoogganoonni keenya garee Republikaanotaa ofii isaanii danda’anii gara fuula duraatti sosso’uu hin barbaadan. Prezidaant Traampiin sodaatu. Waan isaan gochuuf jiran beekuu fedhu. Garuu kana godhaa jedhanii waan itti himan tokko iyyuu hin qaban. Kan isaan yeroo mara ittiin jedhan. ofuma keessanii hojjedhaa ka jedhu. naaffannee jirra jedhan. Dinagdeetti dabalee daldala, fi dhimmootii immigration irratti Traamp dhimma imaammata alaa kooriyaa kaabaa, Iraanii fi Afgaanistaaniin ilaalchisee ibsa kennu jedhamee eegama. No media source currently available


Bulchootii Addunyaa Kora Waltajjii Dinagdee Addunyaatiif Siwizerlandi, Davos jiranii pirez. Tiraampillee kalee achi dabre

Pirezidaantiin Amerikaa Donaldi Tiraampi kora dhaabii WEF, World Economic Forum biyya Siwizerladitti qopheesseef magaalaa Davos jira. Waltajjii Dinagdee Addunyaa, WEF gannuma gannaan taahanii waan adudnyaan gama jirennaatin,siyaasaatii fi barnootaatiin keessa jirtu laalanii akka wayyeessaniin irratti mari’atan. Dureeyyii addunyaa 2,500, gaazexeessitota, bulchootaa addunyaatii fi nama hedduutti itti dhufa. Bulchootii kora kana dhufan karoora addunyaan wayyeessuu dandahan irratti wa jedhan.Pirezidaantiin Amerikaa, Tiraampi karoora isaa Amerikaa Asi Aanfanna ykn America First jedhu keesasstti daldala addunyaa qaqqajeelchanii mi’a biyya alaatii Amerikaa dhufu haga tokkotti qaraxa dabaluuf qabuun achi dabre. Amerikaan ganna 18 keessatti baranuma pirezidaantii isii kora kanatti ergatte.Pirezidaanti Biil Kilinton bara 2000 keessa achi dhaqe.\n"Nu mariitti dhugeeffanna.Pirezidaantiin Amerikaa asi jiraachuunuu akka addunyaanuu walqixxee wal mari’ttu tolcha,” jedha pirezidaantiin Waltajjii Dinagdee Addunyaa, Borge Birendee.\nPirezidaantiin Amerikaa Donald Tiraampi maashina wayaan miican fi mi’a oowwaa aduutiin guurratan,Solar Panel ka biyya alaatiin Amerikaa dhufaa irrati qaraxa dabaluuf guyyaa dheengaddaa mallatteesse. Amerikaa mi’a kana irraa guddoo faaydaa hin argattuu jedhe.\n\n"USA daldala namuu faaydaa keessaa aragatutti akka dhugeeffattu addunyaa agarsiisuutti jirti malee faaydaa ufii hin gattu tanaaf hajajii bahe,” jedha. Muummeen mininstera Indii, Narendiraa Moodi ammoo dubbii pirezidaantiin Amerikaa jedhe suniin wal mormotu jedhe. “Warra akka biyyitii wal irraa bittee hin gurguranne tolchuuf qaraxa dabalutti dhufuutti jira.Jarii kun akka addunyaan akka feete waliin hin daldalle dhowwuu qofaa mitii akka seera addunyaatuu qonyisuu fedhaa,” jedha. Pirezidaantiin Amerikaa qaraa faaydaa Amerikaa asi aanfannaa jedha.Biyyitii hedduun tana irratti yaada akka akkaa qabdi.


Shororkeessonni Hojjettoota garee Gargaarsaa Afgaanistaan keessaa Haleellan

Namoonni qawwee hidhatan Afgaanistaan gama bahaa magaalaa Jalalabaad keessatti kan argamu waajjira dhaaba gargaarsa Save the Children jedhu weeraruu dhaan yoo xiaate namoota sadii ajjeesanii kanneen 20 ol ta’an madeessanii jiran. Dubbi himaan mootummaa naannoo Nanga-rahaar Attullah Koogyaanii akka jedhanitti gareen namoota hidhannoo qabanii erga of wareegaan tokko karra dhaaba gargaarsaa sana fuulleetti boombii ofitti dhoosee booda dallaa sana weeraran. Humnootiin nagaa eegissanis haleellaan sun utuu hin hin dhaabatin dura yeroo dheeraaf kanneen haleellaa sana raawwatan waliin walitti dhukaasan. Haleellaa sanaaf garee IStu itti gaafatama fudhate.


Fialannoo Bara 2016 fi Raashiyaa Ilaalchisee Traampiif Gaaffiin Dhiyaachuuf Jira

Abbaan alangaa addaa Robert Mueller waggaa darbe daayrektora FBI James Come fi kan yeroo tokko gorsaa naga eegumsa biyyoolessaa turan Michael Flynn hojii irraa ari’achuu isaanii ilaalchisee qorannaa yakkaa kan Raashiyaan filannoo US kan bara 2016 jidduu seenuu isee ilaalchisee prezidaant Doonaald Traamp waliin gaaffii fi deebii geggeessuuf jiru. Mueller Traamp murtii haqaa jal’isan yoo ta’e qorataa jiran. Directorri FBI duraanii Comeyn, Traamp jalqaba bara 2017 Flynn, ambasaddora Raashiyaa duraanii waliin hariiroo qabaachuu isaanii ilaalchisee qorannaa geggeessan akka dhaaban gaafachuu isaanii dubbatanii turan. sana booda Traamp Comey kan yeroo sana qorannaa Raashiyaa FBIn geggeessaa ture hoogganan hojii irraa ari’an. Gabaasaaleen US akka jedhanitti kan irra deddeebi’uun duulli filannoo isaanii Raashiyaa waliin hidhata qabaachuu haalaa turan gaaffii fi deebii kanaaf tole jechuun isaanii hin beekamu. Yoo ta’es akkamitti akka geggeessamu gaaffii barreeffamaan dhiyaatu, ykn kallattiin gaaffii fi deebii geggeessu ta’ee hin beekamin jira. Baatii tokko dura Traamp qorattoota garee Muller waliin wal arganii deebii kennuuf dhibbaa dhibba waliin gala kan jedhan yoo ta’u, dhiyeenya immoo jiddu seeninsi Raashiyaa hin jiru taanaan gaaffii maalii barbaachisa jedhan. Muller abukaatoo Traampiif gaaffii dhiyeessaniin qiyyaafati isaanii amma dhimma haqi jal’achuu irra ta’uu itti himuu dhaan waa’ee Flynn itti aanaa prezidaantii Mike pencetti ennaa dubbatan Ambasaaddora Raashiyaa Sergey Kislyak waliin wal hin argine jechuuf comeyn qorannaa Flynn irratti geggeessamu dhaabuuf booda irras Comey hojii irraa ari’amuu akka gaafatan itti himanii jiran. Traamp dhimmootii kana haaluu dhaan oduu kijibaa ti jedhan.


Mootummaan Amerika Erga Cufamee Harri Guyyaa Sadaffadha. Maalifi? Gabaasa guutuu daawwadhaa.


Senetiin Amerikaa haga edanaatti baasii bajata bara 2018 irratti walii galuu baannaan mootummaan horii hujiin hojjatuu dhabee cufama

Kongireesiin Amerikaa yoo hedduu akka bajata mootummaa itti fayyadaman irratti akka malee wal falama. Edallee paartii Rippaabilikaanii fi Demokiraati mataa wal nyaachaa bulanii wal dhabanii gargar galan. Mootummaan Amerikaa bajata irratti walii galuu baannaan akka oduu gara garaa argannetti guyyaatti doolara biliyoona 1 fi miliyoona 500 kasaara. Paartiin mootummaa Amerikaa bulchitu lachuu akka bajatii itti bahuu male irratti karoora ufi qaban.Bajatii Senetiin Amerikaa amma irratti wal falmuutti jiru kun ka bara 2018ti.Doolara Tiriliyoona 4 fi biliyoona dhibba tokkooti. Bajata tana Pirezidaanti Tiraampitti Bitootessa 16,2017 keessaa akkuma filatameen bajata 2018 jedhee kongireesii Amerikaatti dhiyeeffate.Kana fudhachuu fi fudhachuu dhabuu irratti wal falmuutti jiran.Barii bajata mootummaa Amerikaa 2017 edana dhumata. Manii marii Amerikaa haga guddaan paartii Rippaabilikaan harka jiru kalee galgala bajata tana irratti walii galee dabarse. Amma ammoo Senetiin irratti walii galuuf paartiin Demokiraatilleen eeyee jechuu malte. Senetiin ammallee walii hin galle.Amma fala lama qaban.Ykn bajata haga ji’a tokkoo qofa mootummaan ittiin hojjatu eeyyamanii hagasitti mari’achuu tahuu baannaan biirolee mootummaa haga tokko irraa horii qabanii hojjachaa mari’achuu. Paartiin lachuu akka horii kana ittiin hojjachuu malan irratti karoora ufii qaban. Waan horiin itti hin bahu jedhan keessaa tokko sagantaa DACA.Sagantaa ijoollee diqqeennaan maatii waliin Amerikaa dhufanii Amerikaatti guddataniiti. Warra seera malee Amerikaa dhufe jedhan miliyona hedduu keessaa tokko jarii sagantaa Deferred Action for Childhood Arrivals (DACA) jala nama kuma 800 tahutti jira. Tiraampi ijoollee fi maatii isaanii asii achi sagantaa DACA jalatti hin gargaarru jedha.Jarii kun hagii guddaan biyya olloota Amerikaatii malee nama biyya hedduutti keessa jira.Demokiraati ammoo akkuma baqataa dhibii jarii kunilleen gargaarsa argachumalee jedha. Waan dhibii falamaa tahe keessaa tokko wabii fayyaa ijoolleeti.Mootummaan Amerikaa bara 2013 keessallee akkanuma bajata irratti walii galuu didee dadhabee guyyaa 16 mootummaan cufame hojjatootallee irraa mindaan guyyaa 16f ture. Gaafa mootummaan cufame sunitti dhaabii qorannoo Amerikaa horiin hojjatun dhaba,paarkiin biyyoolessaa hin cufamte gibirii mootummaan namaa deebisu hin tura,horiin abbootiin waraana Amerikaa mootummaan irraa eegatan dafee hin dhufuuf waan hedduu. Mootummaan Amerikaa bara 1976 asitti marroo 18 cufame ta amma eegatan tun taanaan 19 taate jechuu.Woma taateefuu edana woma tahetti taha.


Afaan hamoon pirz.Tiraampi nama Afrikaatiin jedhe jedhan Afrikaatti ambaasaadderoota Amerikaa ka durii guddoo garaa hammeesse

Afrikaatti ambaasaadderotii Amerikaa ka durii 48 bulchiinsa mootummaa Amerikaa White House-tti xalyaa barreessaniif nama Afrikaa maqaa hamaan yaamuun waan akka malee nama yaaddessaati jedhan. Xalayaan tun akkana jetti “akka ambaasaadderoota Afikaa biyya 48 keessa hojjanneetti wannii ati(Piree.Tiraampi) dhiyoo tana nama Afrikaatiin jette waan nu(USA) biyya Afrikaa 54 waliin qabaanne qancarsaat.” Akka nama ambaasaadderoota Amerikaatti Afrikaan ardii waan hedduun faarsan;aadaa dansaa,balchaa fi naasoo. Xalayaan tun Afrikaa keesaa artistoota, qabsaahota mirga namaa,ogeeyyota fi nama waan hedduun faarsan qabdi. Ardii akkanaa tanaan waliin hariyummaa jabeeffacuun ammoo waan bu’aa qabaati akka ambaasaaddertotii tun jedhanitti. “Akka herrega keennatti ati(Trump) hereega Afrikaa qabdu qajeelfattee ardi tana qalbii dansaan laaluu qofaa mitii bu’aa Amerikaan achii argattullee hubattaaf jennee herreganna.” Afaan hamoon pirezidaantiin Amerikaa Donaldi Tiraampi nama ardii Afrikaa, Heyitii fi El Savadooriin jedhe jedhe ka innii mormate nama hedduu dallansiise. Gama kaaniin akka dhaabii qorannoo Gallup jedhetti eegi pirezidaanti Amerikaa bulchuu jalqabee asitti namii Amerikaa akka durii kaan hin jaalatu jaalaltuu tun harka 18 gadi buute. Sabqunnamtiin addunyaalleen Amerikaa akka durii kaan waan dansaan hin himani jedha Gall up.


Demokiraasiin addunyaa ganna 12 asitti gaduma deemti Afrikaa ammoo biyya hedduutti gama kanaan akka hamaa jira jedha gabaasii Freedom House

No media source currently available Freedom House,dhaaba mootummaa hin tahin ka mootummaan Amerikaa horiin gargaaru.Gannuma gannaan demokiraasii biyya biyyaa qoratee gabaasa baasa. Ganna 12 asitti demokiraasiin addunyaa yararachaa gadi deemti jedhee gabaasa baase. Chaaynaa,Raashiyaa fi Kooriyaan Kaabaa biyya hardhallee balaa addunyaati jedhanii sodaatan taatullee ardiin akka Latin America faatii akka Freedom House jedhetti ardii guddinnii Demokiraasii miila itti gadi dhaabahcaa deemumatti jiru. Waan addunyaatti dhiba tahe keessaa akka gabaasa Freedmom Hosuetti mirga namaatii fi waan namii argachuu male heddu. Arch Puddington hayyoota Freedom House keessaa tokko."Ganna 12 asitti mirgii namaa addunyaa keesastti adoo gargar hin citin gaduma deema.Akka kanaan bara 2017 keessa biyya hedduutti rakkoo akkanaa keessa jira.” Amerikaa demokiraasiin isii addunyaafuu fkn taati jedhanii herregataniiyyuu filannoon pirezidantummaa isii bara 2016 ta Raashiyaan itti seenee borcite jedhanii qorachuutti jiraniiyyuu biyya dhiba kanaan himatan. Raashiyaan tun biyya Awurooppaa hedduu keessatti dhibuma akkanaatiin himatan. Biyya akka Chaayinaa fa ammoo mootummaan XI Ping waan namii hojjatu cufaa keessuma seenee oolmaa fi bultii nama dhowwaan himatan. Musliimaa Rodhinga ka biyya Maaynamaar godina Rodhingaa keessaa Baangilaadishitti baqa yaahu jireenna namaa bade qofaa mitii akka USA jettutti sanyii nama balleessuu. Freemdom House biyya hedduu qoratee biyyiti 49 ganna 12 dabranii asitti biyya gama siyaasaatiin akka hamaa jirtu ta gama siyaasaatiin nagaa hin qmane jedhee baase. Biyyoota sunitti namii waan fedhe dubbachuu hin dandahau. Freedom House biyyoota tanaa qabxii 1-100 kenneef.Afurtamii sagallan tun 100 keessaa 10 gadi argatan.Tattana keessaa ta akka hamaa jitu Siiraa,Suudan Kibbaa, Eertiraa, Kooriyaa Kaaba, Turkemisntan,Equatorila Giinii,Sawudi Arebiyaa, Somaaliyaa Uzbekistaan,Suudan,CAR, Liibyaa. Eegii Pirezidaantiin Zimbaabuwee Rooberti Mugaabee hujii irraa buusaniin duubatti biyyiti sun bultii horatti jedhanii herregan jedha Puddington. "Eegii Mugaabee buusaniin duubatti mootummaan haarahii waan waadaa galeef hinuma guutaa jedhanii eegan.” Ardii akka South America fi Central America keessaa biyya akka Meksisoo fa ka namii bahee bulchaa fedhe filatuu abdiitti duraa mullata.\n\n“Warra dorgomu keessaa tokko nama hedduutti isa jaalate yoo akkuma jaalatanii maachan kanaan bahanii filatan Meksikoon gara jijjiirama waan deemtu fakkaatti.” Iraaqwii fi Afgaanistaan waraana keessa jiraatanillee akka Freedom House jedhutti biyyitii lachuu filannoo itti deemtu tanaan nama gumiin jaalattu ka itti gaafatamummaa waranaa keessa hin jirre filatti jedhee abdata. Biyyootii ollaa isii Chaayinaatii fi Kooriyaa Kaabaa ittti gaandiddeessitullee siyaasaa Kooriyaa Kibbatii fi ka Taaywaan wayyaahaa deemuutti jira. "Wannii mootummaan karaa demokiratawaan filate achi jiruufuu fkn waan siyaasaan isii wayyaa qabu jiruuf tuninuu milkii tokko jedha dhaabi kun.


Lammiiwwan Ameerikaa Har’a Kan Wareegaman Guyyaa Dhaloota Qabsaa’aa Mirga Namaa Maartiin Luuter Kiing Kabajaan Yaadatanii Oolan

Guyyaa har’aa lammiiwwan Ameerikaa guyyaa hoogganaa qabsoo mirga namaa fi nama qabsoo hookkaraan alaa qindeessuun beekaman Martin Luther King kabajaan yaadatanii oolu. Waggaa waggaan baatii Amajjii Wiixati sadaffaan lammiiwwan Ameerikaa kan wareegaman hoogganaa mirga namaa bara 1950mootaa fi 60mootas keessa faallaa loogii sanyii biyyattii gama kibbaa keessa jiru dhaabachuu dhaan qixxummaa warra gurraachaa fi mirga filachuu isaanii eegsisaan kanaa kabajaatn yaadatu.  Dadhabbii malee loogii sanyii dhabamsiisuuf kan hojjetan hoogganaa goota kana projektiiwwan tajaajila hawaasa adda addaa hojjechuun har’a namoonni hedduun isaan yaadatu. Qabsaa’aa mirga namaa qofaa utuu hin taane, King hayyuu, Kongresiin US bara 1994 guyyaan dhaloota isaanii ayyaana biyyoolessaa akka ta’u murteesse. Marthin Luther King walakkeessa bara 1950mootaa ennaa dargaggeessa turan lallabaa wangeelaa kan turan ennaa ta’u uummati atoobisii Montgomery, Alabama-n akka hin imalle qindeessuu dhaan magaalattiin imaltoota gurraachotaa irratti loogii oofu akka dhaabuuf dirsqisiisan. Hagaya bara 1963 qixxummaaf qabsoon geggeessamu hammaataa adeemee uummati kuma 250 ta’u gurraachaa fi adiin gara magaalaa galma mootummaa biyyattii Washington DCtti imaluu dhaan hiriira guddaa geggeessame irratti hirmaatan. Hiriirri mormii sunis nagaa qabeessa ture. Haasaa King dhageessisan kan “ I have a Dream” Abjuun qaba jedhu illee sochii warra gurraachaa kan biyyattii gama kibbaa gara duula mirga namaaf qabsaa’uu guutuu biyyattiitti akka babal’atu gumaache. Maartiin Luuter Kiing haasaa isaanii kanaan mul’atan qaba, ijoolleen koo xixiqqoon arfan guyyaa tokko biyya amala isaanii malee bifa gogaa qaama isaaniin itti hin murtoofne keessa jiraatu ka jedhu Mul’atan qaba jedhan. No media source currently available


Dhaabbileen teknooloojii addunyaa Las Vegas keessatti roobootii hojjatan wal garsiifachuf yaa’anii namii amma roobotii waahelfachuuf deema

Laakkuma barii jijjiiramaa deemuun qaroomii baraalleen waan haaraan gadi dhufa.Waan haaraa kana keessaa tokko Roobooti.Roobootiin durii midhaadduu jechuu irraa amma qaroo jechaa maqaa itti baasaa dhufuutti jiran. Torbaan kanallee agarsiisaa roobootii addunyaa tokkotti godina Nevaadaa, magaalaa Las Vegaasitti keessatti jalqabuuf deeman. Roobootiin baranaa akkuma namaa namaan haasahaa wa hojjachaa namaa waahela tahuutti jirti. Namii amma saree fi qaxurree fa dhiisee roobootii waliin ooluuf fa deema. Roobootiin waahela namaa taatu tun hagii tokko $1,500n bitatan. Roobootin hagii tokko nama waliin teenisii dirree taphatti, hagii tokko ammoo ila lilibsatti,afaan mumunyuufattee waan akka akkaa hojjatti. Hagii tokko hin hamoommattii,hagii to afaan namii hin beenne dubbatti.Bara kana roobootii akkanaa arginee hin beennuu jedha Rodolphne Hasselvander itti gaafatamaan dhaaba Roobtii Blue Forg Robotics. Woma taateefuu barana Roobootii hedduutti Las Vegaasitti gadi yaahuutti jira.


Jechoonni Tiraamp Biyoota Afrikaa, Heeytii fi El Salvadoor Ibsuuf 'Fayyadaman' Jedhame Komii Jabaa Kaasise

Marii waayee seera immigireeshiniitin wal-qabatee geggeeffamaa ture irratti kaleessa Piireezdaantin Yunaaytis Isteets Doonald Traamp biyyoota Afrikaa, Heeytii fi Al Salvadoorii laachisee jechaa badaa faayaadaman jedhamuun komaatamaa jiran. Jibbiinsaa fi tuffii haala mullisuun, “biyyoota gadhee fi an iyyummaan luqqise” jedhan jedhamee ibsamus,Traamp garuu jechoota ciccimoo fayyadamuu malee ‘ani kana hin jenne’ jechuudhan haalan. Gabsaasa gutuu dhaggeefadhaa. No media source currently available


Koongiresiin Yunaayitd Isteets Bajata Mootummaa Dabarsuu Irratti Walii Galuu Dadhabe

Koongiresiin Yunaaytid Isteets bajata mootummaa ramaduuf murteerraa gahuuf guyyuma shan qofa qaba. Dhimmi carraa dargaggoota 800,00 eeyyama addaa ‘Deferred Action for Child Arrivals (DACA)’ jedhamuun biyya kana keesa jiranii immoo dubbii paartiin biyyattii lamaan, Ripeblikaanii fi Dimookiraatonni irratti waliigaluu dadhabani. Pirezdaant Doonal Traamp kaleessa yeroo seera tumtoota gama paartii lamaaniirraa walitti dhufan wajjin marii godhan, “haaroomsa imigireeshiinii waliigalaa irraa fagoo in jirtan. Kanaafis, san irrratti tarkaanfii tokko funfuratti deemuu hoo barbaaddan ta’e, naa ta’uu baatus inuman fudhadha,” haa jedhan malee ifatti dhaabii qaban in dubbanne. Ta’ullee ammas muddamatu jira, gaabaasa armaanii gadii dhaggeeffadhaa. No media source currently available


Manni Murtii Ameerikaa Murtii Traamp Koolu Galtoota Ilaalchisee Qaban Uggure

Abbaan murtii federaalaa US prezidaant Doonaald Traamp sagantaa koolu galtoota kuma dhibba hedduun laka’amanii fi ennaa ijoollummaa isaanii seeraan ala as dhufaniif akka Ameerikaa keessaa hin baasamne ittisa godhu hambisuuf murtii irra ga’an Ugguruu isaatti White House Mufatee jira. Dubbi himtuu White House Sarah Sanders akka jedhanitti dhimmi guddaan kun adeemsa seeraa hordofee hojii irra ooluu qaba jedhan. Saran itti aansuu dhaan Traamp qajeelfama seeraa hojiitti hiikuuf akkasumas tarkaanfii faallaa heeraa ta’e sirreessuuf illee miseensota paartilee lamaanii waliin walii galtee irra ga’uuf cichaan hojjetu jedhan. Sagantaan koolu galtoota ijoollee ta’an kuma 800 ta’an akka biyya ofiitti hin deebine ittisu kun ennaa bulchiinsa prezidaantii duraanii Baaraak obaamaa dhaan hojii irra oole.


Daarekterii FBI ka durii Raashiyaan filannoo US bara 2016 keessa seenuu fi dhibaachuu isii qoratu pirez.Tirampillee qorachuuf kurfoo jira

Rooberti Muyiler, daarektra FBI ka durii amma abbaan alangaa addaa USA dubbii bulchiinsa mootummaa Tiraampii fi Raashiyaa filannoo Amerikaa bara 2016 keessa seenuu fi dhibaachuu isii qorachuutti jiru. Raashiyaan filannoo Amerikaa keessa seenuun akka Hilarii Kilinton filannoo irratti moohamtu tolchuuf jedhan. Bulchiinsii Tiraampi ka ammaa gaafa duula filannoo sun Raashiyaa waliin hojjate dhugaa dhossee moo hin dhossine qorachuutti jiran. Namii hujii tanatti jiru,Rooberti Muuler haga ammaatti bulchiinsa Tiraamii fi warra duula filannoo irratti isa waliin jiru nama afur qorate. Jara kana keessaa tokko manaajera duula filannoo Tiraampi ka durii Paul Manafor,gorsaa nagaa biyyoolessa Amerikaa ka durii Michacel Flynn fa. Daarekterii FBI ka durii kun, mootummaan Tiraampi kun daarektera FBI,James Comey dhugaa dhossuuf gussee moo waan dhibiif jedhanii qorachuutti jiran. Abbaan alangaa addaa bulchiinsa mootummaa Amerikaa,Ty Cobb ammoo qorannoo amma jedhan irrati yaada hin kennine. Gareen Tiraampi faatii waan Tiraampi gaafatan kanaaf garee isa seeraan gargaartu waliin dubbatan. Pirezidaantiin Amerikaa Doonaldi Tiraampi ammoo isaa fi jarii isaalleen waan seera malee waan hojjate hin qabu jedhee mormachaa bahe.


Koriyaan Kaabaa Marii Sadarkaa Ol aanaa Geggeessuuf kan Kooriyaan Kibbaa Gaafatte Simatte

Kibxta dhuftu mariin sadarkaa ol aanaa akka geggeessamuuf kan Kooriyaan kibbaa gaafatte Kooriyaan Kaabaa simattee jirti. Ministriin dhimma tokkummaa kan Koriyaa Kibbaa akka jedhetti Kooriyaan Kaabaa ergaa See’ool simachuu dhaan ganda daangaa irra jirtu irratti wal arguu dhaan wal ta’iin Olompikii fi dhimma michummaa walii galaa irratti mari’achuuf tole jette. Dubbi himaan ministrichaa Baik Tae-hyun akka jedhanitti Kooriyaan lamaan quunnamtii daangaa irraa kana biyyi kam marii jiloota torban dhfuu eenyu akka hoogganu murteessuuf gargaara. Mariin kaabaa fi kibba gidduutti geggeessamu kam iyyuu ariiroo odola kooriyaa akka fooyyessuutti ilaalama. Kunis sabatiinsa walii galaa kan naannoo Sanaa deggera jedhan. Xiinxalaan kooriyaa Kaabaa fi Yuniversitii Seoulitti profeesora qorannaa Kooriyaa kaabaatti kan ta’an Yang Mu-jin har’a ibsa kennaniin injifannoon kun gareen lamaan dhimmootii nageenyaa irratti akka mri’ataniif carraa kenna, akka wal dhaggeeffataniifs daandii kan saaqe jedhan.


Amerikaatti dhaamochii akka sibiila ala bulee nafa nama qabbaneessuu biyyatti baafatee namii ilkaan waliin dhahaa yaa’a

Dhaamocha kana Kanadaa haga Meksikootti namuu woma isaa dubbataa. Nama miliyoona 100 caalutti rakkoo tana himata.”Ka akkana baranaa takkaa agarreettu hin beennu,” jedhan. Godina Amerikaa Teksasii haga Kaalofoorniyaatti dhaamochii kun waan lafaa nama hobbaase. Amma Amerikaa Bahaatti akkana dhaamochuutti jira.Godinii 14n kun ka jara Garba Atlaantik jal qubata;Maine, New Hampshire, Massachusetts, Rhode Island, Connecticut, New York, New Jersey, Delaware, Maryland, Virginia, North Carolina, South Carolina, Georgia, and Florida. Ammatii Amerikatti yoo dhaamochaa fi cabbii taatullee daahmochii kun amma fulaa hedduutti akka malee haga dabree haga torbaan kanaallee waan goomu hin fakkaatu jedha dhaabii Raaga Qilleensa Amerikaa. Namuu miilaa haga mataatti wayaa yabbuu naqatee naqatee falachuutti jira. Taatullee nama miliyoona hedduutti dhaamochaan ilkaan wal dhahaa yaaha jedha dhaabi Raaga Qilleensa Amerikaa.


Prezidaant Traamp Shororkeessotaaf Dahata Taate Jechuun Paakistaaniin Qeeqan

Prezidaaniin US Doonaald Traamp irra deebi’uu dhaan biyya hollaa ishee bakka humnootiin Ameerikaa shorokeessotatti duulan Paakistan shororkeessotaaf dahata kennite jechuun qeeqan. Ergaa twitter isaanii jalqabaa kan bara 2018n Traamp US gowwummaa dhaan Paakistaaniif gargaarsa doolaara biliyoona 33 ol waggoota 15n darban keessa kennite jedhan. Isaanis nuyiif kan deebisan kijibaa fi deceit gowoomsaa malee homtuu hin jiru jedhan. Hoogganoota keenya akka gowwaatti yaaduu dhaan shororkeessota nuti Afgaanistaan keessaa deggersa xiqqoo gochuun adamsinuuf dahata ta’an jedhan. Washington yeroo dheeraa dhaaf Islaamabaadiiin keessumaa waaltaalee naga eegumsaa ishee Taliban Afgaanistaan keessaa fi caasaa Haqqani kan daangaa irratti humnootii Afgaan fi US irratti haleellaa oofu deggera jechuun qeeqaa ture. Traamp battala Paakistaaniif gargaarsa kennamu kutuu fi dhiisuun waanti beekame garuu hin jiru.


Ameerikaan Sagantaan Nukleraa Biyya Koo Dhugaa Ta’uu Hubachuu qabdi: Hoogganaa Kooriyaa Kaabaa

Hoogganaan Kooriyaa Kaabaa Kim Jong Un sagantaan nuklera biyya isaanii kan dhugaa ta’uu isaa Ameerikaan beekuu qabdi jedhan. Haasaa waggaa dhageessisaniin Kim, nuklera kan ittiin dhukaasan fuullee ofii kan qaban ta’uu akeekkachiisan. Odolli US guutummaan bakka nukilerri keenya dhaqqabuu danda’u US anaa fi biyya koo irratti qaruma waraana hin bantu jedhan. Hoogganaan Kooriyaa Kaabaa akka jedhanitti biyyi isaanii doorsisa Nukleraa US irraa dhaqqabu kamiinuu dura dhaabachuu ni dandeessi, humna Nukleraa kan Ameerikaan akka ibiddaan hin taphanne dhorku of harkaa qabna. US-s kun dhugaa ta’uu beekuu qabdi jedhan. Biyyi isaanii yoo doorsisi irratti aggaamameen hala haleellaa hin geggeessitu jedhaniiru. Kooriyaa Kibbaa waliinis araaraaf qophee ta’uu isaanii ibsuu dhaan mariif balballi isaanii banaa ta’uu dubbatan.


Iraan Keessatti Hiriira Mormii Geggeessame Irratti Namoota Kudhantu Du’an

Sabaa himaan Iraan hiriria mormii farra mootummaa geggeessameen halkan edaa namoonni kudhan du’uu gabaasee jira. Prezidaant Hassan Rouhani immoo humnootiin nagaa eegsisan kanneen jeeqama kaasanii fi seera cabsan irratti tarkaanfii ni fudhatu jechuun dhaadatan. Haala dinagdee biyyattii keessaa akkasumas haala Siiriyaa, Iraaq fi Yemen keessaa akkasumas Saaud arabiyaan naannoo sana irratti dhiibbaa qabaachuuf lola geggeessamaa jiru ilaalchisee momitoonni dhibbaan laka’aman to’annaa jala oolaniiru. TV biyyattii akka gabaasetyti hiriirtonni mormii hidhatan hangi tokko buufataalee fi maadheelee waraanaa hanga tokko to’achuuf yaalaniiru, garuu dura dhaabbannaa humnootii nagaa eegisisan cimaatu isaan mudate jedhee jira.


Ayyaanni Waggaa Haaraa Kan Bara 2018 Sirna Ho’aan Kabajame

Uummanni kumaan lakaa’amu qorra nama addoochu kan magaalaa New York halkan edaa keessa dhaabachuu dhaan waggaa haaraa bara 2018 simatanii jiran. Ayyaana waggaa akkasitti simachuun bara 1904 keessa jalqabame. Kan Sochii #MeToo jechamu kan farra dararaa quunnamtii saalaaf gurmaa’e ka jalqaban qabsooftuun mirga namaa Tarana Burke kubbaa guddaa yeroo ayyaana wagga bakka ol aanaa irra kaa’amuun gad darbachuuf furtuu kaastuutti bu’an. Barri 2017 waa’een dararaa fi doorsisa quunnamtii salaa ilaalchisee jijjiiramni itti argame yoo ta’u hedduunis ennaa taatolee beekamoo, miseensonni mana maree fi hoogganoonnui daldalaa hedduun himannaan dararaa kanaa irratti dhiyaatettti sochii kana deggeranii jrian. Burke akka jedhanitti waggaa haaraa kana kan jalqabnu addunyaa wayyaawaa uumuuf cicha haaraan jalqabuu dhaani. Akkuma waggaa waggaan taasisamu jamaan NY bakka Times Square jedhutti wal ga’e ennaa kubbaan sun utubaa ol dheeraa irra kaa’ame irraa gad furguggifamuu jalqabu sagalee gammachuun lakkaa’uu dhaan xaaxee xaasessanii waggaa haaraa bara 2018 simatan. Qorra nama kotteessu keessa uummata kuma dhibba hedduutti lakaa’amutu bakka eegumsi pooliisii fi naga eegudotaan marfametti argamuun waggaa kana simatan.


Tokkummaan Mootummootaa Wixinee Embasiin US Jerusaalemitti Darbuu Mormu Qopheesse

Gumiin walii galaa kan tokkummaa mootummootaa wixinee murtii US Jerusalemiin magaalaa galma mootummaa Isra’el akka ta’u murteessite mormu sagalee guutuun walii galee qopheessee jira. Wixinen sun akka dhiyaatuf Faalisxiin kaleessa gumiin walii galaa wal ta’ii hatattamaan akka waamu kaleessa gaafattee jirti. Wixinee sana dura tokkummaa mootummootaatti ambaasaadderittiin US Nikki Haley akeekkachiisa kennanii jiran. Wixata darbe wixinee darbe irratti biyyoonni miseensota gola naga eegumsaa 14 yaada Ameerikaa mormuun sagalee kan kennan ta’us Ameerikaan garuu sagalee veto qabduun kuffisuun isee ni yaadatama. Gumii walii galaa keessatti kan ta’aa jiru mirga keenya abbaa biyyummaa akka nuti hojiitti hin hiikneef haleellaa gumii walii galaa keessatti geggeessameef mallattoo dha jedhan.


Loltuun Koriyaa Kaabaa  gama Kibbaatti Harka Kenne

Looltuun Koriyaa kaabaa ka biraan tokkoo fi kanneen Qurxummii adamsan lama mootummaa Koriyaa Kibbaatti harka kennatanii jiru. Kunis addunyaan hogganaa Koriyaa kaabaa irra uggurri ka’ee uummata irratti rakkoo dinagdee dhaqqabsisuu isaaf mallattoo tokko ta’u mala jedhama. Dhaabati Oduu koriyaa kibbaa akka jedhutti looltuu gama kibbaatti ce’e kana barbaacha humnootiin koriyaa kaabaa faana yeroo bu’an Waardiyyonni Koriyaa kibbaa yeroo 20 akeekkachisaaf dhukaasan. Looltuun koriyaa kaabaa kun kamiisa har’a ganama Koriyaa kibbaa seenuu isaa dubbi himaan qondaala waraanaa kan koriyaa kibbaa mirkaneessanii jiru. Garu looltuu harka kennate kana irratti dhukaasii tokko akka hin dhukaafamiin ibsanii angawoonni dhimmi kun ilaaluu maaliif harka akka kennatee qorachuun tartiiba ittiin dahannaa argatu murteessuuf jiru.


Yunaaytid Isteetes Sababaa Dhittaa Mirga Namoomaan Qondaala Waraana Maaynamaar Irra Uggura Keessee

Yunaaytid Isteetes qondaala waraana maaynamaar irra har’a uggura keessee jirti .Qondaaltichii waraanaa kun musleemoota Rohingya irratti duguugamiinsa sanyii gaggeeffame hogganan jechuun himatte. Janaraalli maaynamaar Maung Maung Soe namoota addunyaa irratti dhittaa mirga namoomaan himataman 52 kanneen ministriin maallaqaa kan Yunaaytid Isteetes ugguura irra ka’ee keessaa tokko. Kanneen biroo keessaa prezidaantii Gaambiyaa duraanii Yahya Jammeh kanneen mootummaa isaa irratti sodaa uuman jedhee amanee gartuu ajjesu tokko dhaabee ajaja kennaa ture jedha.Knaaf Amerikaan uggura irra kessee jirti. Doktoora ooguma baqaqsanuu suphuu fi lammii paakistaan ta’e Muktaara Shah namoota seeraan ala daldaluu fi seeraana ala qaama namaa nama keessaa baasuun daldaluu keessaa harka qaba jechuun poliisoonni paakistaan waan amananiif jecha uggurri kun ka’amee jira.


Tokkummaan Mootummotaa Mana Warra Sobduuti: Benjamin Natanyaahuu

Yunaaytid Isteetes magaalaan galama mootummaa Israa’eel Jarusaaleem akka ta’uuf murtii goote mormuuf gumiin walii galaa kan Tokkummaa mootummootaa har’atti walgahii hatattamaa waamee jira. Mummichi ministeeraa Israa’eel Benjamin Natanyaahuu immoo Tokkummaan mootummootaa mana warra sobduuti jedhan. Mootummaan Israa’eel sagaleen kun ituu hin kennamiin dursee guutummaa fudhatama dhabsisee jira KAN jedhan Natanyaahuun Jerusaaleem magaalaa galama mootummaa keenya kanaafis Embaasilee biyya alaa achitti ijaarra jedhan. Prezidaantiin Amerikaa Donaald. Traamp imaammata biyyatti kan yeroo dheeraaf ture cabsuun gara jalqaba waggaa kanaatti magaalaan galama mootummaa Isaa’eel Jerusaaleem waan taateef embaasii keenya gara sanatti hojii jijjiruu ni jalqabna jechuun isaanii ni yaadatama. Wiixata darbee wixinee dhiyaate irratti biyyonni gola naga eegumsaaf miseensa ta’an 15 keessaa 14 yaada Amerikaa kana mormuun sagalee kan kennan ta’uus Amerikaan sagalee Vitoo qabduun murtii kana kuffistee jirti.


Saawudii Arabiyaan Misaa'ela Gareen Hutii Dhukaase Fashalsiisuu Beeksiste

Garee Yemen keessaa Iraaniin deggeramu – Hutii irraa misaahela har’a dhukaasame, kan masaraa Mootii Saawudii Arabiyaa magaalaa Riyaad keessa jirutti – ka Mooticha Salmaanitti xiyyeeffatee ture fashalsiisuu ishee Saawudiin beeksistee jirti. Dhukaasa Misaahelaa sanaan namni madaa’e tokkollee akka hin jirre dubbatu – aangawoonni Saawudii. Ka bara 2014 irraa jalqabee – magaalaa galma-mootummaa Yemen - Sana’aa dhuunfatee ture, gurmuu Hutiitiin, lafa ijoo ka biya Saawudiitti dhukaasamuun baatii lama keessatti kun ka lammataa ta’uu isaa ti. Eega humnoonni Saawudii Misaahelicha dhawanii fashalsiisanii booda, dho’insaa fi aara guddaa arguu isaanii dubbatu – jiraattonni magaalaa Riyaad.


Filannoon Senetii Amerikaa paartiin Demokiraati kalee godina Alabaamaa keessatti moote mootummaa Tiraampitti lafa chochoofte

Alabaamaan godina Amerikaa 50n keessaa tokko.Godina qabsoon bilisummaa Amerikaa itti jalqabde beekamti. Karaan guddaan mana amantii Kiristaana Baptisti magaalaa Birmingham jala bahu ka amma muuziyeemii tahe bara 1960 keessa waajjira qabsoo Martin Luther King fa’a. Godina kana haga guddaan paartii Rippaabilikaan faatti bulchaa bahe.Akka tun harkaa hin baane ammoo paartiin Rippaabilikaan faatii kalee woma hedduun falatan. Taatullee eda galgala akka warrii fedhu hin taaneef.Miilota pirezidaanti Tiraampi fa ammoo eda galgala lafatti itti chocho’e. Hujii tana nama lamatti irratti wal dorgome.Roy Moore(abbaa seeraa mana murtii walii galaa godina Alabaamaa ka durii) fi Doug Jones(abbaa alangaa addaa godina Alabaamaa ka durii)ti. Alabaamaa keessaa senetera tahanii filamuun siyaasaa Amerikaa waan hedudun jijjiira.Filannoo tana irratti pirezidaantii Obaamaan akka ummatii bahee Jones filatu gaafate. “Tun waan itti callisanii miti,” jedhe. Pirezidaanti Tiraampi ammoo akka Moore filatan ummata kadhate.”Bahaa Moore filadhaa.” Fulaa amma irratti wal dorgoman tana Jeff Sessions, ka amma abbaa alangaa addaa Amerikaa tahetti keessaa oli guddate. Moore,namichii paartiin Rippaabilikaan dorgommii tanaaf dhiyeeffatte nama waan hedduun himatan. Gaafa gannii isaa 30 intala dubraa ganna 14 waliin rafuuf kadhatee fi walumattu nadheen torba taatutti Moore itti gaafatama mootummaa ka qabuu jedhee akka isa waliin rafan gaafate jedhanii himatan.Namii akkanaa biyya bulchuu hin dandahu jedhanii akka qoratan gaafachaa bahan. Tanuma keessaa pirezidaanti Tiraampi akka ummatii bahee isa filatu ummata gaafate.Kun ammoo Tiraampii fi bulchiisa isaatuu maqaa hamaa tahe. “Nama ijoolleen qahee baqattu akkamitti biyya bulcha?” jedhaniin.Woma taateefuu paartiin filannoo kalee ta akkasii keessatti Jones moo’e. "Maruma martee dorgommiin tun ulfinnaa fi kabajatti deebiti.Maruma martee filannoon tun olnaatummaa seeraatiif dorgoman.Akka namii Alabaamaa cutii Alabaamaa keessaa qooda qabaatu tolchuuf,” jedhe moo’atee jennaan. Jones harka 49-9 argatee moo’e.Ammajii dhuftu hujii jalqaba.Akkana jechuun barcuma Senetii Amerikaa haga guddaan harka paartii Rippaabilikaan hin jiraatu. Akka kanaan Rippaabilikaan Senetii Aemrikaa keessaa nama 51 Demokiraati ammoo nama 49 qabaatti. Akkana jechuun paartiin Tiraampi faati akkuma durii kaan akka feete seera guddaa ufumatti hin buufatattu. Demokiraati Senetii Alabaamaa moo’uun ammoo bulchiinsa pirezidaanti Tiraampitti lafa gara galche.Jonesii fi paartii Demokiraati faatii ammoo “hujiin guddoon kunoo amma jalqabde,” jedhan


Prezidaantiin Raashiyaa Siiriyaa Daawwatan

Prezidaantiin Raashiyaa Vladmir Putin waraanni biyya isaanii Siiriyaa keessaa akka ba’u ajaja dabarsan. Kana kan beeksisan ennaa utuu hin beeksisamin maadhee humna qilleensa Raashiyaa Hemeimeem kan konyaa Latakia keessaa daawwatanitti ture. Ennaa kanas prezidaantii Siiyaa Bashar al-Assad waliin wal arganii jiran. Humnoonni Raashiyaa waraana Assaad deggeruuf jecha xumura bara 2015 walitti bu’iinsa Siiriyaa keessatti hirmaachuu eegalan. Putin har’a ibsa kennaniin humnootiin Raashiyaa fi Siiriyaa garee shorokeessota sadarkaa addunyaa hamoo ta’an injifataniiru jechuu dhaan garee IS maqaa dha’anii jiran. Sabaa himaan mootummaa Siiriyaa akka jedhetti Assad qooda Raashiyaan shorokeessummaa biyya isaanii keessatti qabaatteef Putiniin galateeffatanii milkaa’ina waraanni Raashiyaa argamsiise uummati Siiriyaa hin irraanfatu jedhan. Raashiyaan maadhee qilleensaa Hemeimeem fi keellaa humna galaanaa Tartus keessatti kan dhiistu ta’uu beeksisste. Daawwannaan Putin Raashiyaatti geggeessan kan jalqabaa ennaa ta’u Kaairoottis qajeeluuf jiru.


Jerusaaleem Magaalaa Galma Mootummaa Ta’uu Qabdi: Muummicha Ministeeraa Israael

Muummichi ministeeraa Israael Benjamiin Natanyaahuu tarkaanfii Prezidaant Traampitti aansuu dhaan biyyoonni Awrooppaa irra jireessi ykn martinuu embaasilee isaanii gara Jerusaalemitti dabarsuu dhaan magaalattiin galma mootummaa Israael ta’uu isheef beekkannaa akka kannen nan abdadha jedhan. Braasels keessatti hoogganaa imaammata alaa kan gamtaa Awrooppaa Federiikaa Moherinii waliin ta’uun Natanyaahuun akka jedhanitti Traamp Jerusaalemiif beekkannaa kennuun dhugaa jiru kan lafa kaa’e ennaa ta’u nageenyi dhugaa irratti kan hunda’au ta’uu isaaf ragaa dha jedhan. Jerusaaleem magaalaa galma mootummaa Israael. Eenyu iyyuu kana hin haalu. Nageenyaaf danqaa hin ta’u. nageenya fida hundee nageenyaa ti jedhan Natanyaahuun. Moheriniin gama isaaniin gamtaan Awrooppaa dhimma Jerusaalmeem ilaalchisuun walii galtee addunyaa faana bu’a malee sadarkaa amma irra jirutti ejjennoo prezidaantiin US Traamp torban darbe labsan faana bu’a miti jedhan. Akka nuti amanutti furmaati dhugaan tokkichi kan walitti bu’iinsa Israa’elii fi Faalisxiin gidduu jiru kan hundaa’u biyyoonni lamaan Jerusaalem mgaalaa galma mootummaa Israa’elii fi kan Faalisxiin ta’uu irratti walii galuu ti jedhan Mogheriin. Masrii fi Jordan akkasumas Israa’elii fi Faalisxiniin dabalatee michoota naanoo waliin rakkisaa fakkaatu illee adeemsa nageenyaa bakkatti deebisuuf ni hojjenna jedhan.


Traamp Jerusaaleem Magaalaa Galma Mootummaa Ti Jechuun Bekkannaa Kennuun Walitti bu’iinsa Uume

Prezidaantiin US Doonaald Traamp Jerusaaleem magaalaa galma mootummaa Israael jechuun beekkannaa kennanii guyyaa tokko booda West Bank fi Gaazaa keessatti momitoota Faalisxiinotaa fi loltoota Israael gidduutti walitti bu’iinsi uumame. West Bank keessatti jamaan mormitootaa humnootii Israaelitti dhakaa ka darban yoo ta’u Ramallah keessatti immoo gommaatti ibiddda qabsiisan. Walitti bu’iinsa kanaan namooni hanki tokko miidhamanii jiran. Magaalaa Kitaaba Qulqulluu keessatti beekamtu Bethlehem bakka dhaloota Gooftaa Yesuusitti loltoonni ujummoon bishaan akkasumas mormitoota irratti gaazii imimmaansu biifanii jirna. Gaazaa keessatti immoo mormitoonni suraa Traampii fi kan muummichia ministeeraa Benjamin Natanyaahuu akkasumas alaabaa Ameerikaa fi kan Israael guban. Warri Faalisxiin suuqilee fi manneen barnootaa cufuun hojii dhaabanii jiran. Hoogganaan garee Hamaas kan Gaza bulchu Ismail Haniyeh lolli waraana Faalisxiin Israel irratti akka ka’u gaafatee jira. Sodaan jiru kan hammaate yoo ta’u Israel humnootii ishee West Baank kan Jerusaaleem gama dhigaa fi daangaa Gaazaa irratti bobbaasaa jirti. Traamp Jerusaalem magaalaa galma mootummaa Israel jechuun beekkannaa kennuun biyyoota Arabaa fi addunyaa musliimaa akkasumas aarii kan qabsiise yoo ta’u michoota US biraa illee akeekkachiisa dhaqqabsiisee jira. Faalisxiinoni Jerusaalem gama bahaa magaalaa guddoo isaanii kan hegeree taati yoo jedhan majiida guddicha Al-Aqsa jedhamu illee gamasitti argama. Muummichi ministeeraa Israael Benjamin Natanyaahuu biyyoonni ka biroonis UStti aansuu dhaan Jerusaaleem magaalaa gallma mootummaa biyya isaanii ta’uu isheef beekkannaa kennanii embaasii isaanii gamasitti akka dabarsan shakkii hin qabu jedhan. Nattanyaahuu mootummaan isaanii biyyoota kanneen biroo waliin mari’ataa jiran, garuu ennaa minstrii dhimma alaa Israaelitti argamuun haasaa dhageessisan maqaa biyyoota Sanaa hin tuqne. Waraanni Israael loltoota itti dabalaa of eeggannoof jecha West Bankitti bobbaasee jira. Murtiin Ameerikaa kan Doonaald Traampiin irra ga’ame imaammata US kan kurna hedduu Yerusaalemiin ilaalchisuun jiru jijjiiruu dhaan embasii Ameerikaa Tel Aviv keessaa kaasuuf yaadi jiru hoogganoota Faalisxiin dheekkamsiisee jira. Prezidaantiin Faalisxiin Mahamoud Abbas akka jedhanitti karoorri Traamp adeemsa araaraa keessatti qooda US qabdu faallessa jedhan.


Pirezidaanti Tiraampi Jerusaalem teessoo mootummaa Israahel jedhee labse biyya hedduutti irratti dide

Israahel biyya Jidduu –Gala keessa qubattu. Teessoon mootummaa isii ta ammaa Tel Aviv. Bara hedduu asittuu Paalestaayiniin lafa irratti wal dhabuutti jiran.Waan irrattiwa dhaban keessaa tokko magaalaa Jerusaalem. Jerusaalem amantii addunyaa gugurdoo sadiitti keessa jira. Kiristaana, Musliimaa fi Jew. Yersaalem nama kuma 860 dhiyaatutti keessa qubata. Pirezidaantiin Amerikaa Donaldi Tiraampi waan bulchootii Amerikaa bara hedduu keessatti jedhanii hin beenne Jerusaalem teessoo mootummaa Israaheliiti jedhee mirkanseef. "Jerusaalem lafa amantiin sadii gugurdoon keessa qubattee qofa mitii handhura teessoo demokiraasii addunyaafuu fakkeennat taateeti.Ganna kurnyan torbaan dabaran keessatti ummatii Israahel hagii guddaan biyya amantiin Islaamaa, kiristaanaa fi Jewish keessa jiraatan tana guddisaa jaaraa baate,” jedha. Akka bulchiinsii mootummaa Amerikaa,White House jedhutti pirezidaanti Tiraampi dhugaa lafa jirtu mirkanse.Lafa tana amantii sadiitti irratti wal falman. Kiristaana,Islaamaa fi Jewsihillee Jerusaalem lafa wayyuuti.Lafa gama amantiitiin ulfinna guddaa qabdu. Masjida Al Aqasaa,manneen amantii kiristaanaa fi Jewish bebeekamootti keessa jira.Kiristaanfaaf lafa Yessoo Kiristoon dubbii karaa Waaqaa keessatti barsiisaa keessatti guddate. Islaamalleef lafa Makkaa faatti aantee seera amanatii jabaa keessatti tolfatan.Jew faafillee lafatii gama ulfinna amanatiitiin Jerusaalem dura jirtu hin jirtu. Bulchiinsii Donald Tiraapmi ammoo Jersuaalem handhuraa Israaheli jedha. Tiraampi Jerusaalem teessoo mootummaa Israahel jedhee dubbachuu qofaa mitii embaasii Amerikaa Tel Aviv jirullee Yerusaalemitti achitti godaansisuuf deema. Tun ammoo ummata Arabaa fi biyya addunyaa hedduu dallansiise.Lafa falamaa qabdu irratti abbaa tokkoo muruun seera malee jedhan.Tun ammoo wal dhaba hamaan dhufuuf deemti. Akka minsitsterii haajaa alaa Amerikaa Rex Tilerson jedhutti ammoo Jersuaalem ta teessoo mootummaa Israahel jedhanii buuftaniifillee tanaa jedhee falii araaraa Palestaayinii fi Israahel dhaabachuu hin malle. Palestaayin ammoo murtii Tiraampi tanatti ummatii guyyaa sadii garaa hammaachaaa akka oolu gaafate. Pirezidantiin Iraan Hassan Rouhani murtii Tiraampi tun muraa qajeeltuu mitii seera hin qamne nama dallansiiftuu fi balaa qabdu jedha.Musliimii murtii Islaamatti dhufte tana ufii diduuf kahuu male jedha. Itti gaaftamaan amantii Roomaa Francis murtiin Tiraampi tun waan nama yaaddessaa jedha.Turkiin ammoo akka waldaan walgargaarsa Islaamaa tana irratti yaada tokko qabaatu gaafate. Minsiterii haajaa alaa Biriths Boris Johnson, biyyitii isaa embaasii isii Tel Avi hin baafatattu jedhe.Pirezidaantiin Amerikaa Doonaldi Tiraampi tana irratti bulchoota Jiddu Gala Baha shanii bilbilee waan murtii isaa itti hime. Warrii innii bilbileef muummee minsitera Israeli Netanyahu, bulchaa Palestinian Mahmoud Abbas, nugusa Jordan Abdullah, pirezidaantii Masrii Abdel Fattah el-Sissi fi nugusa Sawudii Salman Bin Abdulaziz Al Saud fa. Bulchiinsii Tiraampi akka waan Tiraampi tana irratti dubbachuuf deemu namii qalbiin caqasu fedha.


Himannaa Dararaa Saalaa Irratti Dhiyaateen Miseensi Mana Maree Ameerikaa Hojii Gad Dhiisan

Miseensa mana marii bakka bu’oota uummataa Ameerikaa kan yeroo dheeraa kan ta’an John Conyers dararaa quunnamtii saalaa ilaalchisee himannaa hedduun erga irratti dhiyaatee booda hoji irraa gadamoojja’uu isaanii labsan. Coyers gaaffii fi deebii har’a raadiyoo irratti dhiyaachuun geggeessaniin ilmi isaanii mana maree keessaa akka bakka isaan bu’u raggaasisan. Dubartoonni hedduun yeroo dhiyoo achii as ba’uu dhaan miseensa mana maree maanguddoo waggaa 88 dararaa nu irratti raawwatan jechuun himatan. Kanneen keessaa gargaartuu isaanii duraanii Marion Brown yoo ta’an, hoogganaan hojii isaanii duraanii kun kurna tokko dura quunnamtii saalaaf gaaffii natti dhiyeessan jedhan. kan umuriin 61 Brwon TV NBC jedhamuuf akka ibsanitti sababaa tole hin jedhin hafaniif hojii irraa ari’amuu dubbatan. Hooggantuun garee dimokraatotaa kan mana maree bakka bu’ootaa Nancy Pelosi fi afaan yaa’iin mana maree Republikantichi Paul Rayan Conyers hojii akka gad dhiisan gaafatan. Conyers balleessaa isaanii amanuu dhaan dubartii tokkoof dubbiin kun akka hafu doolaara kuma 27 baasuuf walii galuu isaanii dubbatanii fedha malee ta’e ka jedhu garuu haalaniiru.


Ajaji Prezidaant Traamp Kan Uggura Imalaa Hojii Irra Oole

Ajaji uggura imalaa kan prezidaant Doonaald Traamp erga jalqaba baatii Amajjii darbe mallatteessanii har’a hojii irra ooluuf jira. Manni murtii ol aanaan biyyattii ajaja sana kaleessa akeekkachiisa barbaachisaa waliin kan mirkaneesse yoo ta’u manen murtii ol iyyannaa lamaanis raggaasiamuu qaba. Abboonni murtii mana murtii ol aanaa torba bulchiinsa Traampiin kan walii galan yoo ta’u lama jechuun Ruth Bader Ginsbur fi Soniya Sotomayor uggurri sun hangi tokko qofti hojii irra ooluu qaba jedhu. manni murtichaa murtii kenne kanaaf sababaa isaa hin ibsin jira. Ajaji uggura imalaa sun waggaa tokko waan ta’uuf manneen murtii keessatti danqame. Bulchiinsi tramp ajaja sana yeroo sadii keessa deebi’ee xiinxaluun barreesse. Inni sadaffaan kaleessa mana murtii ol aanaan darbee jira. Ajaji Uggura Imalaa sun biyyoota irra jireessa musliima ta’an Chaad, Iraan, Liibiyaa, Somaaliyaa, Siiriyaa fi Yemen ilaallata.


Sabaa Himaaleen Mootummaa Ameerikaan Deggeraman Sagal Ergamtoota Warra Alaa Ti: Raahiyaa

Ministriin haqaa Raashiyaa raadiyoo sagalee Ameerikaa dabalatee sabaa himaalee alaa mootummaa Ameerikaan deggeraman sagal ergamtoota warra alaaf hojjetan jechuun yakke. Tarkaanfiin kun waaltaaleen sabaa himaa kun odeeffannoo Raashiyaa keessaa haala itti argaman wal xaxaa taasisa. Ministriin haqaa Raashiyaa baatii darbe akeekkachiisa kenneen Radio Free Europe ken tamsaasu sagantaa Radio Liberty jedhamuu fi buufataalee oduu isaanii tamsaasan ergamtoota biyyoota alaa ittiin jedhe. Raashiyaan tarkaanfiin isheen fudhatte kun US tamsaasa oduuwwan ishee seera Raashiyaan bara 2012 kan jaarmolii dhuunfaa ilaalchisuun baasteen akka bulan dirqisiisa. Raadiyoon sagalee Ameerikaa trkaanfii Raashiyaan fudhatte irratti hanga yoonaa yaada kenne hin qabu. Dubbi himaan ministrii dhimma alaa US Hzer Noowerti dhiyeenya akka dubbatanitti ministrichi haqaa waaltaalee oduu akka ergamtoota alaatti akka ilaaluu fi sochiiwwan interneetii akka ugguru eeyamuun, seera raashiyaa haaraa sabaa himaa walabaa irratti haleellaa geggeessame jechuun isaanii ni yaadatama.


Kan Hojii Irraa Ari’ataman Gorsaan Naga Eegumsaa Biyyooleessaa Haqa Isaaniitu Jal’ate:Traamp

Prezidaant Donaald Traamp gorsaan isaanii naga eegumsa biyyoolessaa duraanii Michael; Flynn qorattoota kanneen dhiibbaa Raashiyaan filannoo bara 2016 irratti qabdu ilaalchisee haqaan hin ilaalamne jechuun kaleessa dubbatan. General Flynn-f baay’een gadda jechuun tuutaa oduuf ibsan Traamp. Jireenya cimaa dabarsan kanaaf hedduun gadda jedhan. Flynn Biiroo qorannaa Federaalaa FBI baatii Amajjii keessa UStti ambaasaaddora Raashiyaa waliin wal argan yoo ta’e gaafateenii wal argee hin qabnu jechuun kijibuu isaanii amanan. Mariin isaanii sun illee prezisaanti Traamp kakatanii aangoo qabachuu isaanii torban hanga tokko dura ture. Prezidaant Traamp Flynn FBI kijibuu isaanii yaada mormituun isaanii Hillary Clinton ennaa waa’ee email isaanii dhuunfaa hojii mootummaaf gargaaramuu dhaabichaan gaafataman waliin wal qabsisian. Hillary Clinton yeroo hedduu FBI kijiban garuu waan irra ga’e hin jiru, Flyn ni kijiban jireenya isaatu bade. Kun nama qaanessa jechuun Traamp kaleessa gara kutaa Utahtti utuu hin imalin tuuta oduuf ibsa kennan.


Prezidaantiin Yaman Duraanii Ajjefaman

Barreessaan muummichi ka Tokkummaa Mootummootaa Antooniyoo Guteres Yaman keessatti akka walii-galtee lola dhaabinsaa mallatteessamu waamicha dhiyeessan. Prezidaantiin biyyattii duraanii Alii Abdullaa Saaleh ajjeefamuun eega dhaga’amee booda waamicha kana dhiheessan hoogganaan jaarmayicha addunyaa kun. Umriin isaanii 75 kan ta’e Saaleh yamaniin waggootii soddooma caalaaf bulchan eega turanii booda bara 2012 aangoo irraa darbaman. Sana booda garee riphxeelooltoota Hutti kanne Iraan biraa deggersa qabanti hidhachuun kan addunyaa biraa bekkannoo argatan prezidaant Abduu Raabuu Mansuur Haadi biyyattii keessaa ari’an. Saaleh dhiyeenya kana Saa’udii waliin hariiroo qaban haareessuuf akka jiran kan dubbatan yoo ta’u riphxeelooltoonni har’a ajjefamuu saaleh labsan akka jedhanti ituu gara Saa’udii deemuuf jedhanii ajjefaman jedhu. No media source currently available


Ministarri Ittisaa Yunaayitid Isteets Paakistaan Dawwatan

Ministarri Ittisaa Yunaayitid Isteets – Jiim Maatis, Paakistaan fiinxaalessootaa fi shororkeessota biyya keessaa jiran dhabamsisuuf tarkaanfii ishee akka dachaan dabaluu qabdu hubachiisan. Araaraa nageenyaa Afgaanistaan Yunaayitid Isteets waliin qindeessuu irratti qooda Paakistaan qabaachuu maltetti fuuleffachuudhaan kana dubbatan – Maatis. Ministarri Ittisaa Yuynaayitid Isteets kun daawwannaa guyyaa tokkoof ka Paakitaan keessa turan yoo tahu – Islaamaabaad keessatti, Muummicha Ministaraa biyyattii – Shaahid Kihaaqaan Abbasii fi hoogganaa waraana biyyattii Jeneraal Qa'mar Jaaved Baajwaa walga’uun isaanii beekamee jira. Miseensonni Kaabinee biyyattii ol’aanoonii fi hoogganaan tika nagaa biyyattii illee walga’ii kana irratti argamanii jiran.


Prezidaant Traamp: Akkaataan Gorsaan Naga-eegumsaa Isaanii Duraanii Itti Qoratame "Kan Madaallii Haqaa Eege Miti" Jedhan

Prezidaantiin Yunaayitid Isteets – Donaald Traamp, gorsaa naga-eegumsa biyyoolessaa duraanii – Maayikil Fliiniif marartee qaban agarsiisuudhaan, “waa’ee Raashiyaan filannoo prezidaantummaa Yunaayitid Isteets bara 2016 keessa harka galfachuu ilaalchisee akkaataan Filin itti qoratame kan madaalii haqaa eege miti” jedhan. Filin, baatii Amajjii dabree marii Yunaayitid Isteetsitti Ambaasaddara Raashiyaa waliin qabaatan ilalchisanii FBI-tti sobuu isaanii, torban dabre amananii turan. Traamp prezidaantummaa muudamuu isaanii torbanneen haga tokkoo dura, ka Maayikil Filin, Ambaasaddaricha Raashiyaa waliin mari’atan. Prezidaant Traamp -- Soba Filin dubbatan kana, ka mormituun isaanii – Hillarii Kilinten, waa’ee Iimeelii isaanii qoratamanii dubbatan wajjiin akka wal-qixxee tahetti dubbatan.


Prezidaantiin Faransaay Hoogganaa Burkinaafaasoo Waliin Wal Argan

Prezidaantiin Faransaay Emmanuel Macron daawwannaa guyyoota sadiif biyyoota Afriikaatti geggeessaniin har’a prezidaantii Burkinaa Faasoo Roch Marc Christian Kabore waliin wal arganii jiran. Mcron har’a barattoota Yuniversitiif haasaa dhageessisuun miseensota hawaasa Faransaay kan Ouaga-dougou waliin illee wal arguuf jiran. Imalla saaniif sababaa ijoo kan ta’e keessaa nag eegumsa, dalagaa fi, dhimma qilleensa naannoo akkasumas godaantummaan hanga tokko. Dhimmi dargaggoota Afriikaa mata duree gumii gamtaa Awrooppaa fi Afriikaa kan roobii Ivory Coast keessatti geggeessamu ta’uuf jira. Imala isaanii jalqabaa Ghanatti geggeessaniin illee prezidaantiin Faransaay kun dargaggoota Accra keessaa waliin wal arganii imalli isaanis achumatti xumuramuuf jira. Faransaay kanneen naannoo Saahel keessaa leellistoota Islaamummaa humnoota farra shorokeessummaa Afriikaa haaraa hundaa’an kan naannoo dabalatee Afriikaa guutummaa keessaa loltoota kuma torba kan qabu ennaa ta’u Maacron hojiin kun akka jalqabu gargaaranii jiran. Prezidaantiin Faransaay dhimmootii misoomaa, nageenyi dhabamuu fi koolu galtoonni amma iyyuu gara Awrooppaati yaa’uu ilaalchisee dubbachuuf jiru.


Qoodi Ameerikaan Duula Farra Shorokeessummaa Afriikaa Keessaa Qabdu Gaaffii Kaasiise

Humnootiin addaa US afur kanneen baatii darbe Niger keessatti ajjeefamanii Ameerikaan qooda isheen leeillistummaa hookkaraan guutame kan biyyoota naannoo Afriikaa keessaa irratti duuluu qabdu ilaalchisee gaaffii kaasisee jira. Haleellaa baatii Onkoloolessaa sanaan yoo xiqqaate loltoonni Nigeria afur kan ajjeefaman yoo ta’u miseensonni mana maree akka ejdhanitti duula US Niger keessatti geggeessitu quba qabu garuu kanneen akka garee Repablikaanii irraa ta’an Senator kutaa South Caroliana Lindey Graham fi demikraatichi kutaa NY senator Chuck Schumer loltoonni US Niger keessa jiraachuu qabu hin qabnu jedhan. Jiddu seeninsa USn Ameerikaan loltoota 800 ol gamasii kan qabdu ta’uu angawoonni Pentagon beeksisaniiru. Maadheen xayyaara nam maleeyyii lama illee biyyattii keessa jiraachuun beekamee jira. Niger fi Burkina Faso-n US mootummoonni naannoo shororkeessummaa irratti duula geggeessan keessumaa gamtaa humnootii wal ta’an haaraa ka naannoo Sanaa maallaqaan deggersa gootu akka dabaltu gaafataniiru.


Paakistaan Mormii Garee Islaamummaa Simatte Jechuun Qeeqamte

Walii galtee falmisiisaa mootummaan Paakistaan gareelee Islaamummaa waliin har’a irra ga’ee ministeera seera federaalaa aangoo irraa darbuun mormii aariin guute kan lubbuu hedduu galaafatee torbanneen hedduuf magaalaa galma mootummaa biyyattii raase tasgabbeessee jira. Leellistoonni garee Tehreek e Labaik kan Khadim Hussain rizvin hoogganamu jalqaba baatii kanaa daandii ijoo gara Islaamabaaditti geessu cufuu dhaan yoo mootummaan ministeera dhimma seeraa Zahid Hamid faallaa amantii isaanii dhaabatan aangoo irraa darbe malee hookkara oofan kan hin dhaabne ta’uu akeekkachiisan. Liigii musliim Paakistaaniin kan hoogganamu mootummaan gaaffii sana fudhatama dhabsiisuu dhaan poolisiin hiriira mormii sana akka bittimsu ajaje. Kanaanis mormitoota waliin walitti bu’iinsa uumameen naoonni torba yoo du’an kanneen 200 ta’an madaa’aniiru. Deggertoonni Rizvi- dabaree isaanii deebii kennaniin daandii irratti ba’uu dhaan daandiiwwan gurguddaa cufan. Kaan isaaaniis kan Hamiid dabalatee manneen jireenyaa ministeerota Federaalaa irratti haleellaa raawwataniiru. Hookkarri sun hammaachuun angawoota paakistan duula poolisiin geggeessu akka daabuu fi hoogganoota hiriira mormii Sanaa waliin akka mari’atan dirqisiise. Walii galteen sunis Ministeera kan ta’an Hamid battala aangoo akka gad dhiisan kan gaafatu ture.


Seenaa Ameerikaa Keessatti Namooota Adamsee Ajjeesuutti Namichi Beekkamu fi Waggota 45 Mana Hidhaa Ture Harra Du'an Boqote

Seenaa Ameerikaa keessatti, namooota hedduu duraa-booda adamsee ajjeesuutti kan beekame – Chaarlis Mansen, eega waggoota afurtamii shan mana-hidhaa turee booda, umurii isaa waggaa saddeetamii sadiitti har’a du’aan boqote. Dameen Sirreessaa fi Bayyanachiisaa, kutaa Kaalifoorniyaa ibsa kenneen, Mr. Mansen, mana-hidhaa aanaa Kern keessatti, dhukkubaan du’uu siaa beeksise. Mansenii fi gargaartonni isaa ja’a, kutaa Kaalifoorniyaa keessatti, bara 1971, halakan lama gidduutti ajjeechaalee suukaneessoo ta’an toorba walitti-aansanii raaw’achuu isaaniitiin yakki itti muramee hidhaman.


Prez Traamp:Chaayinaan Lammiwwan Isheef Jecha Carraa Aragatteen Gargaaramuu Isheef Komatamuu Hin Qabdu

Prezidaantiin Yunaaytid Isteetes Donaald Traamp imaltuu yeroo jalqabaaf gara biyyoota Eshiyaatti gaggeessaniin guyyaa lamaaf gara Chaayinatti goranii jiru. Daldala madaalawaa hin taane kan Chaayinaan gaggeessitu irratti Traamp dhiibbaa akka godhaniif kan gaafatamaa turan hojii irra oolchuuf jedhu dirqaman xiinxaltonni.Traamp Chaayinaa keessa yeroo jiranti chaayinaan Yunaaytid Isteetsiin fayyadamuu ishee waan gaarii ta’u dubbatan. Sirna walii galtee Doolaara Biliyoona 200 fi biliyoona 50 mallatteessuu irratti Traamp haasawaa dhagesiisaniin biyyaa lammiwwan isheef jecha carraa biyyaa biraa keessatti argameen gargaaramte eenyuutu komata? Jedhanii eega gaafatanii booda gama koon ani chaayinaa hin komadhu jedhan. Traamp Walgahii walta’iinsa dinagdee biyyoota Eshiyaa fi paasifik irratti hasawaa dhageesisan robii kaleessa Waayt Haawuus keessatti irra deebi’anii dhageesisan.